Натрий ҳақида — У ким, бу нима — QOMUS.INFO\nQOMUS.INFO > Н ҳарфи > НАТРИЙ\nНАТРИЙ (араб, натрун, юн. nitron — табиий сода; лот. natrium) , Na — Менделеев даврий системасининг 1 гуруҳига мансуб кимёвий элемент. Ишкр-рий металл. Тартиб раками 11, ат. м. 22,9898. Битта табиий изотопи 23Na бор. Сунъий радиоактив изотопларидан 23Na ва 24Na муҳим. Натрийнинг табиий бирикмалари — ош тузи NaCl, сода Na2CO3 қадимдан маълум. Металл ҳолидаги Натрийни 1807 й. да инглиз олими Г. Дэви ўювчи натрийни электролизлаб ажратиб олган. Масса жиҳатдан Ер пўстининг 2,64% ини ташкил қилади. Қуёш атмосфераси ва юлдузлараро фазода Натрий борлиги аниқланган. Денгиз сувида 1,5-1016 т Н. бор. Натрий табиатда фақат би-рикма (тузлар) ҳолида учрайди. Улардан энг муҳимлари: натрий хлорид, яъни ош тузи (тош туз, галит) NaCl, натрий сульфат (мирабилит, глаубер тузи) Na2SO410H2O, натрий нитрат (чили селитраси) NaNO3, натрий сульфат (тенардит) Na2SO4, трона (NaHCO3)2, натрий алюминий гексафторид (криолит) 3NaF-AlF3, натрий тетраборат (бура — тинкал) №2В4О710Н2Оваб. Бундан ташқари, Н. Са, Sr, Ba, Mg, A1 ва нодирер элементлари билан биргаликда кўпгина табиий силикатлар таркибига киради. Натрий ўсимликлар (бўйимодарон, денгиз ўти) таркибида ҳам бор. Одам ва ҳайвонлар организмида бирикмалар ҳолида бўлади. Mac, H. ионлари одам қони плазмасида 0,320%, суякда 0,6%, мускул тўқимасида 0,6—1,5% ни ташкил килади. Организмда сарф қилинган Натрий ўрнини тўлдириш учун киши суткасига 4—5 г ош тузи истеъмол қилиши лозим. Натрий конлари ер юзида кенг тарқалган. Ўзбекистонда Сурхон-дарё вилоятида ва Қорақалпоғистонда катта ош тузи конлари бор.\nНатрий — кумуш каби оқ, юмшоқ металл; пичоқ билан осон кесилади. Зичлиги 0,968 г/см3 (20° да), суюқланиш т-раси 97,83°, қайнаш т-раси 882,9°. Кимёвий жиҳатдан жуда фаол. Ҳавода осон оксидланади. Сув билан шиддатли реакцияга киришиб (реакция баъзан портлаш билан боради), натрий гидроксид NaOH ва Н2 ҳосил қилади. Водород, кислород, галогенлар, олтингугурт, углерод ва б. билан реакцияга кириша олади. Натрий суюқ аммиакда яхши эрийди. Кўпгина металлар билан қотишмалар беради.\nНатрий ош тузи NaCl ни электролизлаб олинади. Натрий жуда фаол металл бўлгани учун керосинда сақланиши керак. Уни кавшарлаб бекитилган идиш ёки махсус цистернада ташиш мумкин. Натрийни ишлатишда махсус коржома, қўлқоп кийиб, кўзойнак тақиш лозим. Иш жойи ёнғинга қарши воситалар билан жиҳозланиши зарур. Натрий бор жойда ёнғинни сув билан ўчириш мумкин эмас, акс ҳолда портлаш юз беради.\nНатрий (ўзи ёки қотишмаси) авиация дви-гателларида, ядро реакторларида, махсус ёриткичларда, металлургияда (қай-тарувчи сифатида ва қотишмалар олишда) ва тетраэтилқўрғошин олишда, бирикмалари тиббиётда касалликларни даволашда, қ. х. да ўғит сифатида ишлатилади.\nНатрий бирикмалари. Натрий бикарбонат, ичимлик сода — NaHCO3 рангсиз моноклин панжарали кристалл модда, зичлиги 2,16—2,22 г/см3. Киздирилганда 50° даёқ ўзидан карбонат ангидрид СО2 ни чиқара бошлайди. 100—150° да бутунлай парчала-ниб, натрий карбонат Na2CO3 га айланади. Сувда 20° да 8,8%, 60° да 14,1% эрийди. Натрий карбонатга СО2 таъсир эттириб олинади. Озиқ-овқат саноатида, тиббиётда ва ўт ўчирувчи модда сифатида ишлатилади (қ. Сода).\nНатрий бромид, NaBr — бромид кислота (НВг)нинг натрийли тузи. Рангсиз гигроскопик кристалл модда, зичлиги 3,20 г/см3, суюқланиш т-раси 747°, кайнаш т-раси 1390°. Сувда яхши эрийди, 30° дан паст т-рада NaBr-2H2O ҳолида кристалланади. NaOH эритмаси Вг таъсир эттириб олинади. Оптик материал сифатида, тиббиётда ва фо-тографияда ишлатилади.\nНатрий йодид, Nal — рангсиз кристалл модда, зичлиги 3,665 г/см3, суюқланиш т-раси 662°, кайнаш т-раси 1307°. Ёруғликда хаводаги кислород билан оксидланиб, эркин йод ажратиб сарғаяди. Сувда 20° да 64,1%, 100° да 75,1% эрийди. Сув билан кристаллогид-ратлар ҳосил қилади: Nal-5H2O, NaI-2H2O. Метил ва этил спиртида, ацетонда эрийди. Fe3lH б-н NaCO3 ўртасидаги алмашиш реакцияси асосида олинади. Тиббиётда йод препарати сифатида қўлланади.\nНатрий силикатлар — силикат кислоталарнинг натрийли тузлари, натрий метасиликат (Na2SiO3), натрий ортосиликат (Na4SiO4), натрий пиросиликат (Na6Si07), натрий бисиликат (Na2SiO5), натрий трисиликат (Na2Si3O7). Сувда эриганда қуюқ коллоид эритма ҳосил қилади. Натрий ме-тасиликатнинг 1, 5, 6, 8 ва 9 молекула сувли, натрий пиросиликатнинг 3,5 ва 11 молекула сувли кислоталлогидратлари мавжуд.\nНатрий метасиликат шишасимон аморф модда. Зичлиги 2,614 г/см3, суюкланиш т-раси 1089°. Натрий ортосиликатнинг 2 та модификацияси бор, бир турдан иккинчи турга айланиш т-раси 960°; суюкланиш т-раси 1118° (парчаланади). Натрий пиросиликат ўткир қиррали плас-тинкасимон кристалл модда. Зичлиги 2,96 г/см3, суюкланиш т-раси 1115°. Натрий бисиликат ромб панжа-рали кристалл модда. Зичлиги 2,496 г/см3, суюкланиш т-раси 874°. Натрий трисиликат моноклин панжарали кристалл модда. Зичлиги 2,467 г/см3, суюкланиш т-раси 700°. Н. с. тегишли таркибли шишаларни кристаллаш йўли билан олинади. Шиша, алюмосиликат катализаторлар, цеолитлар, шунингдек, суюқ шиша и. ч. да қўлланади.\nНатрий тиосульфат (натрий гипосульфит), Na2S2O32H2O — рангсиз, ялтироқ кристалл модда, зичлиги 2,119 г/ см3. Сувсиз Na2S2O3 ок, порошок, очиқ ҳавода фақат бир неча кун барқарор. Нам ҳавода тез оксидланади. Спиртда эримайди. 100 г сувда 20° да 70,2 г эрийди. Сувдаги эритмаси ҳаводан кислород ютади . Олтингугуртни натрий сульфатнинг иссиқ эритмасида эритиб: Na2SO3+S=Na2S2O3; натрий гидросульфидни натрий би-сульфитга таъсир эттириб: 2NaHS + 4NaHSO3 = 3Na2S2O3+ ЗН2О ва б. усулларда олинади. Фотографияда, тўқимачиликда, кўнчиликда, тиббиё-тда, шунингдек, аналитик кимёда реактив сифатида ишлатилади.\nНатрий фосфатлар — мета-, орто – ва пирофосфат кислоталарнинг натрий тузлари. Ортофосфат кислота уч хил фосфат ҳосил қилади, Мас, мононатрий фосфат (NaH2PO4), динатрий фосфат (Na2HPO4); тринатрий фосфат (Na3PO4). Агар NaH2PO4 қиздирилса, ўзидан сув чиқариб натри й гидропирофосфат (Na2H2P2O7) га, янада кучлироқ қиздирилса, полимер модда — натрий гексаметафосфат (NaPO3)6 га айланади. Агар Na2HPO4 қиздирилса, натрий пирофосфат (Na4P2O7) ҳосил бўлади. Натрий сувни юмшатишда, рудаларни бойитишда, тўқимачилик, кўн, озиқ-овқат саноатларида, фотографияда, электролизда ва б. сохаларда қўлланади.


Илм-фан, саломатлик ва технология, 17 июл 2017\n19 сентябр 2019, Тошкент вақти: 13:44\nдушанба 17 июл 2017\nТадқиқот: Иш соати кўплиги аритмияга олиб келади, Ўзбекистонда иш соати қанча бўлиши керак?\nҲафтасига 55 соатдан ортиқ ишлаш юрак маромининг бузилиши бўлмиш ҳилпироқ аритмияни қўзғатиши, бу эса инсултга сабаб бўлиши мумкин.\nМарсда организм учун заҳарли моддалар борлиги аниқланди\nИлк маротаба Ерга ўхшаш экзосайёра атмосферасида сув топилди\nАҚШ расмийлари сирли ўпка касали фонида аҳолини электрон сигарет чекмасликка чақирди\nКўп туз истеъмол қилиш зиёнми?\nИсландияда эриб кетган улкан музликка мотам тутилди\nМарказий Осиë давлатларининг Хитойдан қанча қарзи бор?\n11 сентябр воқеалари: фожиада ҳалок бўлган ўзбекистонликлар ким?\nОпа-сингил қизчалар касал онасини даволатиш учун ҳануз тиланчилик қилиб, пул йиғаяпти\nИжтимоий ҳимояга муҳтож ёлғиз онанинг бизнеси синди


16-08-2016 | 18:50\nZAMIN.UZ / Технология / 16 Август 2016 года356\nMicrosoft компанияси алькантара текстили қопланган ноутбукларни ишлаб чиқаришни бошлайди. Янги маҳсулот устида дизайнер Рейчел Белл ишлади, бунинг учун унга бир ярим йил керак бўлди, деб WWD асосида “Кун” хабар беради. Беллнинг сўзларига кўра, мато ушлаганда ёқимли ва фойдаланувчига қулайлик ҳиссини беради. Прототипни яратишда дизайнерлар бир неча вазифаларни бажаришлари керак бўлган: биринчидан, матонинг зичлигини таъминлаш зарур бўлса, иккинчидан, шундай қилиш керакки, у "кир кўтарадиган" бўлиши керак. Бир қопламанинг ишлаб чиқарилишига беш ҳафтагача вақт кетади, нархи - 159 доллар. Беллнинг фикрича, янги маҳсулотни тарқатиш учун энг истиқболли бозорлар АҚШ ва Япония бўлади. Алькантара текстили патентланган бўлиб, у Италиянинг Аlcantara SpA компанияси томонидан ишлаб чиқарилади. Мато 1970-йилларда япон олими Миеси Окамото томонидан ишлаб чиқилган. Бугунги кунда бу матодан мебель, кийим декори, автомобиль салонлари ва яхталар интерьери учун фойдаланилади.\nЎқишни тавсия қиламиз Microsoft Финляндиядаги ходимларини сонини қисқартириш бўйича музокараларни бошлади\n23:02 / 11-07-2016


судининг Котибияти мудири.\nунинг давлат органлари фаолияти самарадорлигини таъминлашдаги ўрни\n≡Qalqon журнали ✔ 451  14:07, 09.07.2018\nКУЧЛИЛИК, ЧАҚҚОНЛИК ВА БИРДАМЛИК БАҲСИ\nИИВ Қоровул қўшинлари бош бошқармасига қарашли подполковник Е. Ризақулов командирлик қилаётган ҳарбий қисмнинг 1 ва 7-ўқчи батальонлари ҳарбий хизматчилари ҳамда Миллий гвардия Ҳарбий-техник институти курсантлари ўртасида мусобақа ўтказилди.\n≡Спорт ✔ 251  12:18, 09.07.2018\nВАКИЛЛАРИМИЗ ФАХРЛИ ЎРИНДА\nКейинги йилларда мамлакатимиз ёнғин хавфсизлиги хизмати ходимлари чет эллик ҳамкасблари билан тажриба алмашиб, янги техника ва технологияларни ўзлаштиришда ҳамкорлик қилишмоқда. Шу билан бирга, ёнғин ўчириш амалий спорти бўйича ўтказилаётган халқаро мусобақаларда ҳам фаол иштирок этиб келишяпти.\n≡Спорт ✔ 207  12:17, 09.07.2018\nМАРОҚЛИ, МАЗМУНЛИ ВА ХАВФСИЗ\nҲозир ёз фасли, мактаб ўқувчилари таътилда. Болалар оромгоҳлари аллақачон мавсумдаги илк дам олувчиларни ўз бағрига олган. Бундай оромгоҳлардаги ўринлар сони чеклангани учун барча ўғил-қизларнинг жазирама кунларни тоғ бағрида, соя-салқин гўшаларда ўтказиши имконсиз. Шу сабабли республикамиздаги умумтаълим мактаблари қошида кундузги оромгоҳлар фаолияти йўлга қўйилган.\n≡Хабарлар ✔ 293  12:16, 09.07.2018\nХоразм Маъмун академияси: КЕЧА ВА БУГУН\nЖаҳон цивилизациясининг илк ўчоқларидан бири бўлган Хоразм ўлкаси ўзининг қадимий илдизларига эгалиги ва бетакрор маданий анъаналари билан ажралиб туради. Хоразмда ўрта аср илғор фани ўз даврида Шарқ ва Ғарб илмий дунёқараши, тафаккури самараларини уйғунлаштиришга, фаннинг умумбашарий хоссаларини янада ривожлантиришга хизмат қилди. XI аср бошида ташкил топган «Дор-ул ҳикмат вал маориф» алломаларининг қомусий фаолияти жаҳон илмий тафаккурини янги босқичга кўтарди.\n≡Мулоҳаза ✔ 383  12:15, 09.07.2018\n≡Хабарлар ✔ 212  12:14, 09.07.2018\nДАРЁ БЎЙИДАГИ ОҒУ\nФаррух (исм-шарифлар ўзгартирилди) эрта тонгдан ҳовлида куймаланиб юрди, ниманидир излади. Сўнг бир зум хаёл суриб турди-да, тушлик маҳал Қорадарё бўйига бориб келишни режа қилди. «Сўраганларга чўмилгани бордим, деб айтаман», дея ўйлади, аслида мақсади бошқача эди...\n≡Қилмиш — қидирмиш ✔ 256  12:10, 09.07.2018\nНАФСИГА ЭРК БЕРГАН «ҲОЖАТБАРОР»\nқилмиши учун қонун олдида жавоб беради\n≡Қилмиш — қидирмиш ✔ 252  12:09, 09.07.2018\n«ДОД ДЕГИМ КЕЛЯПТИ ДАСТИНГДАН»\nСарлавҳани хонанда Феруза Каримованинг худди шундай сўзлар билан нақоратланган қўшиғидан олганимиз бежиз эмас. Бугунги кунгача журналистлар тили билан айтганда, жуда кўп «чайналган мавзу»га яна бир бор қўл урарканмиз, ҳукмингизга ҳавола этилаётган қўшиқлар матнини ўқиб сиз ҳам беихтиёр «дод» деб юборишингиз тайин.\n≡Мулоҳаза ✔ 334  12:08, 09.07.2018\nҲАЁТ ЗАВҚИ, ИШОНЧ ВА УМИД\nИИВ Тиббиёт бошқармасининг Намангандаги госпитали шифокорлари ҳар бир даволанувчига шундай туҳфа ҳозирлашган\n≡Саломатлик ✔ 259  12:06, 09.07.2018\nҚОН ГУРУҲИ ТАБИАТИНГИЗДАН «СЎЗЛАЙДИ»\nОлимлар «Қон гуруҳинг бу – сен», дейишади. Яъни, шу орқали соғлиғимиз, феъл-атворимиз, инсонлар билан мулоқотга киришувчанлигимизни билиш мумкин экан. Мана бу маълумотлар эса ҳеч кимни бефарқ қолдирмаса керак.\n≡Саломатлик ✔ 200  12:05, 09.07.2018\nТарвуз она табиатнинг ажойиб ҳадяси ҳисобланиб, кўплаб фойдали витаминларга бой, дармондориларнинг ҳақиқий «чашма»сидир. Абу Али ибн Сино тарвуздан жигар, буйрак касалликларини даволашда ҳамда пешоб ҳайдовчи восита сифатида фойдаланган.\n≡Саломатлик ✔ 229  12:05, 09.07.2018\nҚАНДНИНГ ТАЪМИ ШИРИН, ТАЪСИРИ ЭСА...\nАксарият одамлар қанд ёки шакарсиз тамадди қилолмайди. Қанд инсонлар ҳаётига тахминан бир неча юз йилликлар илгари кириб келган. Олимлар семириш ва диабет касаллигининг юзага келишига қандни кўп истеъмол қилиш сабаб эканлигини таъкидлашмоқда.\n≡Саломатлик ✔ 242  12:04, 09.07.2018\nХОТИРАНИ ҚАНДАЙ ЯХШИЛАШ МУМКИН?\nМутахассисларнинг таъкидлашича, ҳар бир одам эшитган маълумотларининг 30 фоизини 20 дақиқадан сўнг, 50 фоизини ярим соатдан сўнг унутади. Демак, ҳар қандай одамда хотирани мустаҳкамлашга эҳтиёж бўлади. Хотира кучли бўлса, ишда унум бўлади. Хўш, хотирани мустаҳкамлаш, диққатни жамлаш учун нималарга эътибор бериш керак?\n≡Саломатлик ✔ 232  12:03, 09.07.2018\nПРОФИЛАКТИКА ИНСПЕКТОРЛАРИ МАХСУС КАСБИЙ ТАЙЁРГАРЛИКДАН ЎТМОҚДА\nЖорий йилнинг 14 февралида Ўзбекистон Республикаси Президентининг «Тошкент шаҳрида жамоат тартибини сақлаш, ҳуқуқбузарликлар профилактикаси ва жиноятчиликка қарши курашишнинг сифат жиҳатидан янги тизимини жорий этиш тўғрисида»ги қарори қабул қилинган эди.\n≡Қонунчилик тарғиботи ✔ 282  12:02, 09.07.2018\n07 июл, Шанба 2019 2018 2017\nПодполковник Акрамов Дилшод Бахтиёрович – ИИВ Патруль-пост хизмати ва жамоат тартибини сақлаш бош бошқармаси бошлиғи лавозимига\nПолковник Мавлянов Шовкат Тахирович – ИИВ Транспортда жамоат хавфсизлигини таъминлаш бошқармаси бошлиғи лавозимига


20:38АПЛ. 35-турнинг марказий баҳсларидан бири – “Шимолий Лондон дербиси” старт олди (онлайн ҳисоб) 0 20:30РПЛ. Ўрунов баҳснинг энг яхши футболчиси деб топилган баҳсда "Уфа" "Локомотив"дан очко тортиб олди 12 20:25U-21 Биринчилиги. Бугун "Навбаҳор" ва "Пахтакор" ғалаба қозонди 5 20:23"Оренбург" - "Ростов" 0:0 (матнли трансляция) 23 20:20АПЛ. Трезегенинг дубли “Астон Вилла”га муҳим уч очкони келтирди (+жадвал) 2 20:14Беларусь. "Энергетик-БГУ" - "Рух" 1:8 17 20:03“Ювентус” ҳимоячиси оғир жароҳатдан сўнг яна сафга қайтди 6 20:02Coca Cola Суперлигаси. "Андижон" - "Сурхон" 0:1 22 20:00Coca Cola Суперлигаси. "Металлург" - "Сўғдиёна" 1:0 10 19:55Абдужамол Исроилов майдонга қайтди 6 19:48МЮ скаути “Локомотив” – “Уфа” баҳсига ташриф буюрди 7 19:35АПЛ. “Тоттенхэм” – “Арсенал”. Асосий таркиблар билан танишинг 3 19:25РПЛ. “Оренбург” ва “Ростов”нинг асосий таркиби маълум 8 19:15Холанд тунги клубдан ҳайдалди 2 19:05К-Лига 2. Зотеев ўйнаётган “Чоннам” сафарда “Аньянг”га қарши тўқнаш келди (+жадвал) 0\nАПЛ. 35-турнинг марказий баҳсларидан бири – “Шимолий Лондон дербиси” старт олди (онлайн ҳисоб) 0\nАПЛ. Трезегенинг дубли “Астон Вилла”га муҳим уч очкони келтирди (+жадвал) 2


Stesting – мактабдаги билимни ҳаётий мисоллар билан ўргатувчи таълим платформаси\nЖамият 20:00 / 03.11.2021 13618\nЎзбекистонда ўқувчиларни халқаро баҳолаш дастурларига тайёрлаш мақсадида янги лойиҳа йўлга қўйилмоқда. Лойиҳанинг жозибадорлиги ва сермаҳсуллигини ошириш мақсадида ҳаттоки дарсликларда ҳам топилмайдиган маълумотлар базаси шакллантирилди. Kun.uz билан суҳбатда бўлган Абдулла Авлоний номидаги илмий-тадқиқот институти ректори Аюбхон Раджиев янги лойиҳа ҳақида маълумот берди.\nStesting – 3тасини биттада жамлаган лойиҳа\nStesting лойиҳаси – таълим платформаси деб тушуниш мумкин. Халқ таълими вазирлиги ташаббуси билан институтимиз ҳамкорлигида тегишли мутахассисларни жалб қилган ҳолда бепул платформа ишлаб чиқилди.\nПлатформа ўз ичига PISA, PIRLS, TIMSS каби халқаро тадқиқотларда қўлланадиган саволларнинг ўзбек ва рус тилларидаги таржималарини олган. Бунда фақат тестлар ёки саволлар эмас, қизиқарли видеолар ҳам жойлаштирилган бўлиб, дастур ўқувчилар, ўқитувчилар, ота-оналар учун ҳам мўлжалланган. Платформага 100 дан ортиқ видеоларни тайёрлаб жойлаштирганмиз. Бу видеоларда ўқувчиларга турли вазиятларда ўзларини қандай тутишлари, ечимни тўғри топишлари учун ёрдам бериш кўзда тутилган. Ҳар бир видео учун алоҳида маълумотлар тўпланган ва ўқувчига қизиқарли тарзда етказиб берилган.\nШунингдек, платформа яқинда бизнинг ўқувчиларимиз иштирок этадиган халқаро тадқиқотлар учун тайёргарлик жараёни бўлиб хизмат қилади.\nБолалар халқаро тадқиқотларда рақобат муҳитини ҳис қилсин\nМаълумки, 2030 йилга қадар Халқ таълимини ривожлантириш концепцияси тасдиқланди. Мазкур ҳужжатнинг биринчи бандида PISA халқаро тадқиқотида Ўзбекистоннинг иштирокини таъминлаш ва 2030 йилга бориб кучли 30 таликка киришга эришиш мақсадли йўналишда белгилаб берилган. Яъни бизнинг олдимизга стратегик вазифа қўйилган. PISA тадқиқотида дунёнинг 90 га яқин давлатлари иштирок этади. Кучли рақобат муҳити бўлади.\nИлк марта мамлакатимиз бундай тадқиқотда қатнашади. Шу сабабдан биз учун ҳам, болаларимиз учун ҳам бу янгилик ҳисобланади. Болаларимиз бундай услубда ўқитилмаганлиги сабабли бу каби саволларга, ўқитиш услубига дуч келишмаган. Шунинг учун ҳам уларни тайёрламасак, кўмак бермасак, ўша тадқиқот жараёнида ўқувчиларимиз руҳан тушкунликка, иккиланишларга тушиши мумкин. Уларни бунга тайёрлаш учун айнан шу Stesting лойиҳасидан фойдаланяпмиз.\nАбдулла Авлоний номидаги илмий-тадқиқот институти ректори Аюбхон Раджиев\n2022 йилнинг апрель ойида бўлиб ўтадиган халқаро тадқиқотда иштирок этадиган болаларимиз бу лойиҳадан фойдаланиб ҳеч бўлмаганда визуал кўринишда бўлса-да тайёргарлик кўришлари мумкин бўлади. Ҳозир улар қанчалик кўп танишиб борса платформа билан ҳақиқий тадқиқотлар бошланганда ўзларини йўқотиб қўймасликлари учун замин яратилади. Бу эса ижобий натижага бироз бўлса ҳам фойдали бўлади деб ўйлайман.\nБундай халқаро тадқиқотларда иштирок этиш масаласи 2018 йилда бошланган бўлса, ўқитувчилар ва ўқувчилар учун ўзбек тилида яратилган қўлланмалар, маълумотлар деярли йўқ эди. Ўтган 3 йил ичида Халқ таълими вазирлиги, Таълим инспекцияси, Авлоний номидаги илмий-тадқиқот институти ҳамкорликда бу тадқиқотлар учун материаллар, қўлланмалар ишлаб чиқиб устозларга тарқатишни йўлга қўйдик. Платформада барчага қулай бўлиши учун тадқиқотлар йўналишида алоҳида бўлим киритилди. Унда ўзимизнинг мутахассисларимиз томонидан халқаро тадқиқотларга бағишланган методик қўлланмалар, машқ дафтарлари каби маълумотлар, рус ва инглиз тилларидаги халқаро тадқиқотлар ҳам киритилган. Дастурга кирган фойдаланувчи учун керакли бўлган ҳамма билимлар, маълумотлар жойлаб борилади.\nМураккаблик даражасидаги ўзига хослик\nStesting’да жойланган саволларнинг мураккаблик даражасини Миллий таълим тизими билан солиштирганда икки хил ёндашиш керак бўлади. Мураккаблик даражаси ҳақида гапирсак, аввало, халқаро баҳолаш дастурлари даражасида ва миллий ўқув дастурлари билан солиштирганда кўринадиган мураккаблик даражаси мавжуд.\nБиринчиси ҳақида гапирсак, Stesting дастурига киритилган саволларни олиш мумкин. Биз бу саволларни ўзимизча яратмадик. Ушбу халқаро тадқиқотлар - PISA, PIRLS, TIMSS дастурларида аввалги йилларда эълон қилинган ва ҳозирда очиқ тарзда бепул фойдаланиш мумкин бўлган саволларидан фойдаландик. Бу саволларни мутахассисларимиз билан биргаликда 2 та тилга таржима қилдик ва жойлаштирдик. Шу саволларнинг ўзида мураккаблик даражаси 3 турга бўлинади.\nЧунки PIRLS тадқиқоти натижасида бошланғич синф ўқувчисининг билимини, ўқиган матнини қай даражада тушуниши, шундан келиб чиқиб фикрлай олиши таҳлил қилинади. Матннинг мураккаблик даражаси эса ривожланган, ривожланаётган ёки саводхонлиги паст бўлган мамлакатлар учун турлича ёндашилади.\nPISA тадқиқоти эса 15 ёшли ўқувчилардаги билим сифатини аниқлаб беради. Бизда бу асосан 9-синф ўқувчилари. Улар мактаб даврида олган билимини ҳаётида қанчалик қўллай олиши ўрганилади. Бу тадқиқотда ҳам худди шундай ажратилади.\nБу дастурларнинг мураккаблик даражаси билан миллий таълим дастуримиздаги мураккабликни солиштириб бўлмайди. Чунки солиштириш учун уларда ўхшаш мақсадлар бўлиши лозим.\nШунинг учун Халқ таълими вазирлиги томонидан миллий ўқув дастурининг янги авлод варианти ишлаб чиқилмоқда. Миллий дастуримиз ҳам тўлиқ шу вариант асосида яратилгандан кейингина солиштириш имкониятимиз бўлади.\nЛойиҳадаги саволлар содда ва реалликка асосланган\nБу тадқиқотлардаги саволлар умуман янги нарса кашф этишни талаб қилмайди. Кунлик ҳаётимизда қўлланадиган, реал воқеалардан келиб чиққан ҳолда мактабда олган билимни ҳаётда қўллашни тақозо қилади холос. Мисол учун ҳисоблашни биз формула кўринишида ёдлашни ўрганганмиз, лекин ҳаётда қаерда ва қандай ишлатишни билмаймиз. Бу тадқиқотлардаги ва бизнинг платформамиздаги саволларда эса шуни ҳаётда қўллаш ўргатилади.\nPISA тадқиқотининг мақсади барча фанлар боғлиқлигини сақлаган ҳолда уни ҳаётга татбиқ этишдан иборат. Формулаларни шунчаки ёдлаш эмас, уларни ҳаётда қўллай олиш ҳам ўргатилади. Бунга мослашиш учун янги миллий ўқув дастуримизни ҳам шунга мослаб ўзгартириш устида ишланяпти. Бу лойиҳа устида тинимсиз изланишлар, ўрганишлар олиб бораётган жамоа янгидан янги маълумотларни тўплашяпти. Масалан, шу вақтга қадар дунё океанларида сузган ўзбек кемалари ҳақида умуман хабаримиз бўлмаган. Бу кемаларнинг “Алишер Навоий”, “Бухоро” дея номланишининг ўзи катта янгилик.\nЭнди ўқитувчидан формулалар асосида мисоллар ечилишини ўргатишдан ташқари уларни ҳаётий масалалар билан боғлаган ҳолда дарс ўтишни талаб қиладиган дастур яратиляпти.\nStesting лойиҳаси ана шуни ўргатадиган дастур ҳисобланади. Ундаги видеороликлар устозларимиз учун методик ёрдам беради. Платформа нафақат тренажёр сифатида, балки баҳолаб ташхис қўйиш имкониятини ҳам беради. Болаларнинг саволларга бераётган жавоблари асосида дарсликларни яратишда нималарга эътибор бериш кераклигини белгилаб беради. Бунинг учун алоҳида баҳоловчи жамоа ташкил этилган.\nЯқин кунларда бу лойиҳа барча учун бепул фойдаланишга тақдим этилади. Ҳозирда бу платформани вазирлик қошидаги ARP тизими билан боғлаш жараёни кетяпти. Чунки дастурда киритиладиган маълумотлар учун фойдаланувчиларга қулай ва тўлиқ бўлиши учун бу катта ёрдам беради.\nБу дастурларни амалга оширишда ўқитувчи ва ўқувчилардан ташқари ота-оналардан ҳам бироз эътибор талаб қилинади. Чунки бу янгилик бўлгани учун фарзандлари билан ўтириб биргаликда саволларга жавоб қидиришда ёрдам беришса. Чунки психологик нуқтайи назардан қаралганда бола ота-онасининг ёнида бўлганда ўзини кўпроқ хотиржам ҳис қилиши ва маълумотларни қабул қилишга мойиллиги ошиши аниқланган. Ота-оналар ҳам бўш вақтларида платформага кириб қизиқарли топшириқларни фарзандлари билан ечиб кўришса фойдадан холи бўлмайди. Болалари учун платформадан фойдаланишга шароит яратиш ёки тарғиб қилиш билан ҳам бизга катта ёрдам беришади. Болаларимизнинг асосий вақти уйда ота-оналари билан ўтгани учун улар томонидан ҳам бу платформамиз тарғиб қилинса ҳаммамизга фойдали бўлади.\nStesting - бу ҳали бошланиши. Мазмун билан боғлиқ бўлгани учун доимий тарзда платформада изланиш, янгиликлар киритиш керак бўлади. Лойиҳамизнинг кейинги босқичларини ҳам яратишни режалаштирганмиз.\nАбдулла Авлоний номидаги илмий-тадқиқот институти матбуот хизмати Ⓣ


Уоррен Баффет компанияси нефть активларини сотиб олмоқда\n11:10 / 18.02.2016\nАмерикалик миллиардер Уоррен Баффет нефть активларини сотиб олишда давом этмоқда.\nБаффетга тегишли Berkshire Hathaway компанияси комиссияга ўтган чоракда Kinder Morgan қувурлари операторининг 26,5 млн дона акциясини 400 млн доллар эвазига сотиб олгани тўғрисидаги АҚШ биржаси ва қимматбаҳо қоғозлар бўйича ҳисоботини топширди.\nБундан ташқари, тахминан 1 млрд. доллар маблағ Phillips 66 нефть ишлаб чиқарувчи компаниясининг акцияларига сарфланган. Натижада, Berkshire эндиликда Phillips 66 нинг 75,6 миллионлик (14,3 фоиз) акцияларига эгалик қилмоқда. Бунинг қиймати эса 6 млрд. долларга тенг.\nBerkshire Hathaway қарамоғига нефть қумлари билан шуғулланувчи Suncor Energy акциялари ҳам киради.\n“Бошқалар қўрққан пайти, сиз сотиб олинг. Улар зиқналик қилган чоғларида эса сотиб юборинг.” Баффетнинг инвестиция бўйича билдирган юқоридаги жумлаларига ўзи ҳам амал қилаётганга ўхшайди.\nBusiness Insider порталининг таҳлилига кўра, Баффет ўзининг 60,7 миллиард долларлик маблағи билан дунёнинг 50 нафар энг бой инсонлари рўйхатидан учинчи ўринни эгаллаган.


Анемия ёки камконлик - сабаблари уй шароитида даволаса буладими? даволаш, олдини олиш - DAVOLASH\nАнемия ёки камконлик — сабаблари уй шароитида даволаса буладими? даволаш, олдини олиш\nАвтор Davo На чтение 16 мин Просмотров 118 Опубликовано 26.12.2019\nАнемия ёки камконлик — катталарда ва болаларда, белгилари, таснифи, даволаш, олдини олиш\nКатталардаги анемия ҳолати\nЕркакларда камконлик сабаблари\nҲомиладор аёллардаги камконлик\nЕмизиш давридаги анемия\nКлимакс даври анемияси\nМактабгача ёшдаги болаларнинг анемияси\nБошланғич мактаб ёшидаги болаларда анемия\nЎсмирлик даври анемияси\nҲолатнинг оғирлиги бўйича таснифлаш\nАнемиянинг ривожланиш механизми бўйича таснифлаш\nРанг кўрсаткичи бўйича таснифлаш\nМорфологик хусусиятлари бўйича таснифлаш\nСуяк илигининг қайта тикланиш қобилиятини баҳолашга асосланган тасниф\nКамконликнинг олдини олиш усуллари\nАнемия ёки камконлик — қоннинг бирлик ҳажмида гемоглобиннинг паст концентрацияси билан характерланади ва шу билан бирга, инсон танасида, қизил қон ҳужайралари (еритроцит) сонининг камайиши билан боғлиқдир. Анемия ҳолати иккинчи даражали бўлиб, турли касалликларнинг белгиси ҳисобланади. Кўп касалликлар, юқумли ва паразитар етиологияли ва саратон олди ҳолатлари ва саратон мавжудлиги камконлик билан бирга кечади. Бироқ, анемия бирламчи ҳолат сифатида организмнинг газ алмашинуви бузилишини келтириб чиқаради ва оқибатда сурункали чарчоқ, уйқучанлик, бош айланиши, ҳолсизлик, асабийлашиш ривожланади. Оғир ҳолларда анемия шок ҳолатларига, гипотонияга (қон босимининг пасайиши), юрак тож томирлари ва ўпка йетишмовчилигига, геморрагик шок ҳолатига олиб келиши мумкин. Анемия аниқлангач, даволаш аломатларни ва камконликка сабаб бўлган асосий касалликларни бартараф етишга қаратилади.\nАнемия дунё аҳолиси орасида енг кенг тарқалган патологик ҳолатлардан бири ҳисобланади. Анемия турлари орасида, камконлик ривожланиши сабаблари бўйича уларни таснифлашда бир нечта асосий шартлар ажратилади:\nТемир танқислиги анемияси;\nБ12 витамини йетишмовчилиги натижасида Б12-танқислик анемияси;\nЎроқсимон ҳужайрали анемия ва бошқа шакллар.\nМутахассисларнинг фикрига, кўра сайёрамиздаги ҳар тўртинчи одам темир танқислиги анемиясидан азият чекади. Бу ҳолатнинг хавфлилиги — темир танқислиги анемияси сезилмас клиник кўринишида бўлади. Аломатлар темир миқдори, демакки гемоглобин миқдори жуда паст даражаларга тушганда сезилади.\nКатталар орасида қуйидаги тоифадаги кишиларда камконлик ривожланиши хавфи юқори бўлиши мумкин:\nВегетариан озиқ-овқат тамойилларига риоя қиладиганлар;\nМунтазам равишда қон йўқотадиганлар, масалан физиологик сабабларга кўра (ҳайз натижасида аёлларда қон йўқотиши), касалликлар туфайли (ички қон кетиш, геморройнинг охирги босқичларива ҳоказо) ва донорларнинг доимий равишда қон ва плазма бериши;\nҲомиладор ва емизикли аёллар;\nАйрим касалликларнинг сурункали ёки ўткир шакллари бўлган беморлар;\nАҳолининг озиқ-овқат йетишмайдиган ёки чекланган овқатланувчи тоифалари.\nКамконликнинг енг кенг тарқалган темир танқислиги анемияси шакли ўз навбатида темир йетишмаслиги туфайли юзага келади ва бунга қуйидаги омиллардан бири сабаб бўлиши мумкин:\nОзиқ-овқат билан темир микроелементини йетарлича истеъмол қилмаслик;\nШароитли ва индивидуал хусусиятларга кўра темирга бўлган юқори еҳтиёж (ривожланиш патологиялари, қуввацизлик, касалликларнинг ривожланиши, ҳомиладорлик, емизиш, меҳнат фаолияти ва ҳоказо);\nТемирнинг кучли йўқотилиши.\nАнемиянинг йенгил шаклларини одатда овқат рационини тўғирлаш, витамин-минерал комплекслар, темир сақловчи препаратларни қабул қилиш орқали даволаса бўлади. Ўрта ва оғир даражадаги анемия мутахассис маслаҳати ва тегишли даволаш курсини талаб қилади.\nЕркакларда анемиянинг диагностик мезони гемоглобиннинг қондаги консентрацияси 130 г / л дан камайиши ҳисобланади. Еркакларда анемия физиологик хусусиятларига кўра аёлларга қараганда камроқ учрайди: еркакларда ҳайз натижасида ҳар ойда қон йўқотилиш кузатилмайди, гестация (ҳомиладорлик), лактация (емзиш) йўқлиги ва шунинг натижасида витаминлар ва микроелементларнинг йўқотилмаслиги.\nБироқ еркаклар орасида камконлик ҳам тез-тез учраб туради ва одатда сурункали касалликлар ва турли аъзо тизимлари касалликлар борлиги натижасида ташхисланади.\nМасалан еркакларда сурункали темир танқислиги анемияси ривожланишига кўпинча ичак ерозияси, яширин меъда-ичак қон кетишлари, ярали касалликлар, геморрой сабаб бўлади. Еркаклардаги камконлик етиологияси паразитар касалликлар, яхши ва ёмон сифатли саратон бўлиши мумкин. Анемиянинг юзага келиши турли омиллар таъсирида юзага келгани боис, улар асосий сабабни аниқлаш ва тегишли даволаш чораларини талаб қилади.\nАёлларда камконлик қондаги гемоглобин 120 г / л (ҳомиладорлик вақтида 110 г / л) кўрсаткичидан паст бўлганда ташхисланади. Физиологик томондан аёллар камконликка кўпроқ мойил бўлади.\nАёл организмини ойлик қон кетишларида еритроситларини йўқотишга сабаб бўлади. Ҳайзда йўқотилган қоннинг ўртача ҳажми 40-50 мл, лекин оғир ҳайз кўрганда бу миқдор 5-7 кун давомида 100 мл ва ундан кўп бўлиши мумкин. Бир нечта бундай қон йўқотишлар камконликка олиб келиши еҳтимоли мавжуд.\nАёллар орасида яширин камоқнликнинг яна бир кенг тарқалган (20% аёлларда) шакли ферритин оқсили концентрацияси камайганда юзага келади. У оқсил қонда темирни жамлаб бориш ва гемоглобин даражаси камайганда темирни ажратиш вазифасини бажаради.\nҲомиладор аёллар анемияси турли омиллар таъсирида юзага келади. Ривожланаётган ҳомила ўсиши учун керакли моддаларни онанинг қонидан олади, уларга гемоглобин синтези учун керак бўлган темир, витамин Б12, фолий кислотаси ҳам киради. Озиқ-овқатларда витаминлар ва минералларнинг йетишмаслиги, сурункали касалликлар (гепатит, пиелонефрит), ҳомиладорликнинг биринчи уч ойлигида кучли токсикозлар ва бир неча ҳомила мавжудлигида бўлажак онада анемия ривожланиши мумкин.\nҲомиладор аёллардаги физиологик анемия гидремия, яъни қоннинг суюқлашиши сабаб ривожланади: ҳомиладорликнинг иккинчи ярмида қоннинг суюқ қисми ортиб кетади, бу еса табиий равишда еритроситлар ва улар ташувчи темирнинг камайишига олиб келади. Бу ҳолат нормал ҳисобланади, агарда гемоглобин миқдори 110 г / л дан паст бўлмаса, витамин ва микроелементлар йетишмовчилиги белгилари сезилмаса; бундай ҳолат патологик камконликни англатмайди ва қисқа вақт ичида ўтиб кетади.\nҲомиладор аёлларнинг оғир анемияси ҳомила ташлаш, муддатидан олдин туғруқ, учинчи триместрдаги токсикоз, туғруқ жараёнидаги қийинчиликлар ва туғилган чақалоқнинг анемияси каби хавф туғдиради.\nҲомиладор аёллардаги камконликнинг белгиларига анемиянинг умумий клиник кўринишлари (чарчоқ, уйқучанлик, асабийлашиш, кўнгил айниши, бош айланиши, терининг қуруқлиги, сочларнинг синувчанлиги) ва ҳид ва таъм истагининг ўзгаришлари (бўр, кесак, хом гўшт йейишни, ўткир ҳидли моддаларни ҳидлашни хоҳлаш) киради.\nҲомиладор ва емизикли аёлларнинг йенгил анемияси туғруқ ва емизиш давридан кейин тикланади. Бироқ, кўп вақт ўтмасдан кузатиладиган такрорий ҳомиладорликда организм ўз кучларини тиклашга улгурмайди ва анемия янада оғирроқ ва кучлироқ кечади, айниқса бу вақт оралиғи 2 йилдан кам бўлса. Аёл организмининг туғруқдан кейинги оптимал тикланиш муддати 3-4 йилни ташкил етади.\nМутахассислар томонидан ўтказилган тадқиқотга кўра, лактацион анемия кўпинча касалликнинг оғир босқичларида ташхис қилинади. Камконликнинг ривожланиши туғруқ жараёнидаги қон йўқотишлар ва гипоаллергик овқат рациони туфайли юз беради. Ўз-ўзидан кўкрак сути ишлаб чиқариш камконликка сабаб бўлмайди, балки овқат рационидан баъзи муҳим маҳсулотларни чиқариб ташлаш, масалан дуккаклилар (бола қорни дамланмаслиги учун), гўшт ва сут маҳсулотлари (болада аллергик реакцияларни олдини олиш) камконлик ривожланиши еҳтимолини сезиларли даражада оширади.\nТуғруқдан кейинги камконликнинг кеч ташхисланиши сабаби, оналар ўз саломатлигига еътибор бермасдан, кўпроқ болага еътиборли бўлишидир, айниқса, ёш оналар. Боланинг саломатлиги онанинг ўз саломатлигидан кўра кўпроқ ўйлантиради, камконликнинг аломатлари — бош айланиши, чарчоқ, уйқучанлик, диққатнинг йўқолиши, терининг ранги хиралашгани — кўпинча чақалоққа қараш билан боғлиқ чарчоқ туфайли юзага келган деб қабул қилинади.\nЕмизикли оналарнинг темир танқислиги анемиясининг яна бир кенг тарқалган сабаби, темир қўшимчаларининг сутга кириши ва бола ошоқозон-ичак системасига ножўя таъсир қилиши мумкин деган нўтоғри фикрнинг мавжудлигидир. Бу ҳолат мутахассислар томонидан тасдиқ топмаган ва темир танқислиги анемияси ташхисланганда шифокор буюрган дори-дармонлар, витаминлар ва минералларнинг қабул қилиниши қолдирилмаслиги керак.\nАёллар климакси давридаги камконлик — жуда кенг тарқалган ҳолат. Гормонал ўзгаришлар, ҳайз, ҳомиладорлик, туғруқ, турли дисфункциал ҳолатлар ва жарроҳлик амалиётлари оқибатида сурункали анемия ривожланиши, климакс фонида еса улар янда кучайиши мумкин.\nОвқатланишдаги чекловлар, мувозанациз парҳезлар, озиш учун турли препаратларни қўллаш ҳам климакс олди ва климакс даврида анемияга туртки бўлади.\nКлимакс даврида яна ферритин оқсилининг камайиши кузатилади, бу ҳам таъсир қилувчи омил сифатида рол ўйнайди.\nКайфиятдаги ўзгаришлар, чарчоқ, асабийлик, бош айланиши каби белгилар кўпинча климакс аломатлари деб қабул қилинади ва камконлик мавжудлиги еҳтимоли бир четга суриб қўйилади, бу еса ташхиснинг кечикишига олиб келади.\nЖаҳон соғлиқни сақлаш ташкилоти (ЖССТ) маълумотларига кўра, болаларнинг 82 фоизи турли даражадаги камконликдан азият чекишади. Гемоглобиннинг паст даражаси ва турли етиологиядаги темир танқислиги ҳолатлари боланинг ақлий ва жисмоний камчиликларига олиб келади. Болаларда камконлик келиб чиқишининг асосий сабаблари қуйидагилардир:\nТўлиқ, мувозанатли овқатланишнинг йўқлиги;\nОшқозон-ичак тракти таркибида темир моддаси сўрилишининг бузилиши;\nВитаминлар алмашинуви бузилиши;\nДисбактериоз, гастрит, гастродуоденит ва бошқа ошқозон-ичак касалликлари;\nАтроф-муҳит омиллари: оғир металлар билан заҳарланиш, ҳаво, сув ва озиқ-овқат маҳсулотлари ифлосланиши ва бошқалар.\nТемирга бўлган еҳтиёж болалар ёшига қараб ўзгариб туради ва балоғатга йета бошлагач жинсий омилларга ҳам боғлиқ бўлади. Болалардаги танқислик анемияларни мувозанатли озиқланиш ёрдамида даволаш ҳар доим ҳам самарали емас, шунинг учун мутахассислар бола организмидаги микроелементлар ва витаминларни меъёрлаштириш учун қўшимча препаратлардан фойдаланиш афзал деб билишади.\nЯнги туғилган чақалоқ она қорнидаги ривожланиш даврида онанинг танасидан олинган темир захираси билан таъминланган бўлади. Ўз қон шаклланиши тизиминг номукаммалиги ва жадал жисмоний ўсиши муддатида туғилган чақалоқларда 4-5 ойлигида, ерта туғилган чақалоқларда — 3 ойлигида қонда гемоглобиннинг физиологик пасайиши кузатилади.\nСунъий ва аралаш озиқлантириш анемия еҳтимолини оширадиган хавф омилларидан биридир. Айниқса, гемоглобин йетишмовчилиги кўкрак сути ва / ёки сунъий қўшимчалар ўрнини 9-12 ойликкача сигир, ечки сути, бўтқалар билан алмаштириш натижасида изчил ривожланади.\nБир ёшгача бўлган болалардаги камконликнинг белгилари қуйидагиларни ўз ичига олади:\nТерининг рангсизлиги, тери қатламлари ҳали жуда нозик бўлганлиги учун терининг «шаффофлиги», «кўкимтирлиги»;\nБезовта бўлиш, сабабсиз йиғилар;\nФизиологик ва меъёрий доирадан ташқари соч тўкилиши;\nТез-тез қайт қилиш;\nСекин вазн олиши;\nАввалига жисмоний, кейин психологик ривожланишдан ортда қолиш, қизиқишнинг йўқлиги, қайта тиклаш комплексининг ифодаланмаслиги ва ҳоказо.\nБу ёшдаги болаларнинг ўзига хос хусусияти — темирни жуда яхши (70% гача) ўзлаштира олиш қобилиятидир, шунинг учун кўп педиатрлар чақалоқлардаги анемияда дори-дармонларга кўрсатма бермасдан, шунчаки бола рационини тўғирлаш, тўлиқ она сутига ўтказишни белгилашади. Агар ҳолат оғир бўлса, ёшига мос равишда темир қўшимчалари буюрилиши мумкин.\nОғир анемия даражалари ташхисланганда, унинг ривожланиши сабаблари овқат рационида емас, балки касалликлар, патология ва бола организмнининг дисфункцияларида бўлиши мумкин. Анемия ирсий касалликлар томонидан ҳам чақирилган бўлиши мумкин. Болалардаги гемоглобин доимий паст даражаларда бўлса, ушбу ҳолатнинг асосий сабабчисини аниқлаш ва даволаш керак.\n2010 йилда ўтказилган кенг кўламли тадқиқот мактабгача болаларда камконлик темир танқислиги туфайли юзага келиши ва кенг тарқалганлиги аниқланди: ҳар иккинчи бола кам темир миқдори туфайли гемоглобин йетишмаслигидан азият чекмоқда. Бундай ҳолатнинг етиологияси турлича бўлиши мумкин — лекин кўпинча ҳаётнинг бошланғич даврларидаги бартараф етилмаган анемия сабаб бўлади.\nМактабгача болаларда камконликка туртки бўладиган иккинчи омил кўпинча биринчи омил билан ўхшаш. Йетарлича озиқланмаслик, оқсил (гўшт маҳсулотлари) ва витаминлар (сабзавот) йетишмаслиги, чунки тез-тез ярим тайёр маҳсулотлар ва ширинликлар истеъмол қилиш натижасида бола гўшт ва сабзавотларни йейишни истамай қолади. Бундай ҳолатлар фақатгина ота-она тарбиясига боғлиқ бўлади.\nАгар боланинг овқатланиши меъёрда бўлса ва у барибир камконлик аломатларини намоён қилса (терининг оқлиги, тез чарчаши, терининг қуруқлиги, тирноқларнинг мўртлиги) мутахассис кўригидан ўтиш тавсия етилади. Ҳар 10 та камқон боладан 9 тасида анемия темир танқислиги туфайли ривожланган бўлсада, 10% ҳолатларда ушбу ҳолат турли касалликлар ва патологиялар (селиакия, лейкемия) туфайли ривожланади.\n7-11 ёшдаги болаларда гемоглобин меъёри 130 г / л. Ушбу даврда камконликнинг белгилари аста-секин ортиб боради. Ривожланаётган анемия мактаб ўқувчилари ўқув фаолияти натижаларига таъсир қилиши мумкин бўлган тез-тез ўткир респиратор вирусли ва бактериал касалликларга чалиниш, чарчоқ, диққацизликка олиб келади.\nТаълим муассасаларига қатнайдиган болаларда камконлик ривожланишининг яна бир муҳим омили — озиқ-овқат рационини назорат қила олмаслик. Бу ёшдаги болаларда ҳали ҳам темирни ўзлаштира олиш қобиияти юқори бўлади (10%, катталарда еса бу кўрсаткич 3% га тенг), шунинг учун бу ёшдаги болаларда темир танқислиги камқонлигини даволаш учун озиқ-овқат рационини витамни ва минералларга бой маҳсулотлар билан тўлдириш муҳим саналади.\nКамҳаракатлик, тоза ҳавога чиқмаслик ва уйда ёлғиз ўтириш, айниқса, планшет, смартфон, компютер ўйнаш бир ҳолатда узоқ қолишга ундайди ва у ўз навбатида анемия келтириб чиқаришу мумкин.\nЎсмирлик даврида камконлик хавфи айниқса қиз болаларда ҳайз сиклининг бошланиши билан ортади, мунтазам қон йўқотишлар ўз тасирини кўрсатмай қолмайди. Ўсмир қизларда камконлик ривожланишига ундайдиган иккинчи омил, уларнинг ташқи кўриниши ҳақида қайғуришлари ва қоматни тўғирлаш учун турли хил парҳезлар ва овқат рационига турли хил чекловлар киритиши билан боғлиқ.\nБу даврда тез ўсиб-ривожланиш, спорт билан қизғин шуғулланиш, тўйиб овқат йемаслик ҳар икки жинс ўсмирларга таъсир қилади. Ўсмирлик давридаги анемия белгиларига кўз склерасининг кўкимтирлиги, тирноқ шаклининг ўзгаришлари, овқат ҳазм қилиш тизимининг бузилиш, таъм ва ҳид ўзгаришларини ўз ичига олади.\nЎсмирлик даврида касалликнинг аниқ шакллари дори-дармон билан даволашни талаб қилади. Даволашда мутахассис топшириқларига амал қилинганда қондаги ўзгаришлар 10-12 кундан кейин юз беради ва 6-8 ҳафтадан сўнг умумий ҳолатнинг яхшиланиши кузатилади.\nАнемия қон бирлигида гемоглобин ва қизил қон ҳужайралари (еритроситлар) концентрацияси камайиши билан ифодаланади. Еритроцитларнинг асосий вазифаси — тўқималарда газ алмашинуви, кислород ва карбонат ангидрид, шунингдек озиқ моддалар ва метаболик маҳсулотлар ташувидир.\nЕритросит ўзида гемоглобин деган оқсил сақлайди, у еритроситга ва умуман қонга қизил ранг бериб туради. Гемоглобин таркибида темир микроелементи мавжуд, шунинг учун темирнинг йетишмаслиги камконликка олиб келиши мумкин.\nАнемия ривожланишида учта асосий омил мавжуд:\nЎткир ёки сурункали қон кетиш;\nГемолиз, еритроцитларнинг парчаланиши;\nСуяк илиги томонидан еритроцитлар ишлаб чиқарилишининг камайиши.\nОмиллар ва сабаблари турига қараб анемия қуйидаги шаклларга бўлинади:\nОзиқ-овқат сабабли — рационнинг тўлиқ емаслиги ёки умумий озиқ-овқат йетишмаслиги билан боғлиқ;\nЖисмоний (жароҳат, жарроҳлик, туғруқ, музлаш, куйиш ва бошқалар);\nГенетик (ирсий) етиологияли;\nЮқумли касалликлар туфайли ёки иккиламчи анемия — вирусли гепатит А, гепатит C, жигар сиррози, жигар туберкулёзи, гломерулонефрит, ошқозон-ичак тракти касалликлари (ярали ошқозон-ичак касалликлари, колит, гастрит, крон касаллиги), ревматоид артрит, волчанка, турли онкологик ўсмалар оқибатида ривожланади;\nИнфекцион (вирусли, бактериал, паразитар ва протозоал касалликлар туфайли);\nДори-дармон ва турли моддалар билан заҳарланиш, айниқса, узоқ вақт назорациз дорилар қабул қилганда (антибиотиклар, ситостатиклар, ностероид яллиғланишга қарши дорилар, антитироид ва антиепилептик препаратлар);\nРадиоактив тўлқинларнинг таъсир қилиш.\nКамконликнинг таснифи унинг етиологияси, касалликнинг ривожланиши, анемия босқичи ва диагностик кўрсаткичларга асосланган ҳолда таснифланади.\nАнемиянинг жиддийлиги қон таҳлилига асосланган ва ёшга, жинсга ҳамда физиологик даврга боғлиқ.\nНормада соғлом еркакларда гемоглобин 130-160 г / л, аёлларда 120 дан 140 г / л, ҳомиладорлик даврида 110 г / л бўлади.\nАнемиянинг йенгил ҳолатлари ҳар икки жинсда ҳам гемоглобин миқдори 90 г / л дан паст бўлса ташхисланади, 70 — 90 г / л гача бўлган ҳолатлар ўртача даражадаги камконлик ва 70 г / л кўрсаткичидан паст бўлган гемоглобин миқдори оғир анемия билан ифодаланади.\nАнемиянинг патогенезида алоҳида ёки биргаликда ҳаракат қилиши мумкин бўлган уч омил мавжуд:\nЎткир ёки сурункали қон йўқотиш;\nГемопоез (қон ишлаб чиқариш) тизим патологиялари;\nИрсий ва аутоиммун касалликлар туфайли еритроситларнинг ерта (одатда уларнинг ўртача яшаш давомийлиги 120 кун бўлади) нобуд бўлиши.\nРанг кўрсаткичи гемоглобиннинг зичлилик кўрсаткичи ҳисобланади ва қон таҳлили жараёнида махсус формула билан ҳисобланади.\nРанг кўрсаткичи 0,80 дан паст бўлган ҳолларда гипохром шакл;\nРанг кўрсаткичи 0.80-1.05 оралиғида бўлганда нормохром шакл.\nРанг кўрсаткичи 1,05 юқори бўлса гиперхром шакл.\nЕритроситлар ўлчами — камконлик сабабини аниқлашда муҳим кўрсаткичдир. Еритроситларнинг турли ўлчамлари вазиятнинг етиологияси ва патогенезини акс еттириши мумкин. Одатда, еритроцитлар диаметри 7-8,2 микрометр (мкм) бўлади. Еритроситларнинг ўлчамига қараб қуйидаги шакллари фарқланади:\nМикроситар — еритроситлар диаметри 7 мкм дан кам, темир танқислиги еҳтимолини кўрсатади;\nНормоситар — еритроцитлар ҳажми 7 дан 8,2 мкм бўлган;\nМакроситар— еритроцитлар ҳажми 8,2 — 11 мкм оралиғида, одатда, витамин Б 12 ёки фолий кислотаси йетишмаслигига ишора қилади;\nМегалоситоз— мегалоситар (мегалобластик) шаклида, еритроцитлар диамтери 11 мкм дан катта, еритроситлар ишлаб чиқарилишининг бузилиши, айрим жиддий касалликлар мавжудлигидан далолат беради.\nСуяк илигининг қизил қисми еритросит ишлаб чиқариш қобилияти — еритропоез даражаси қондаги ретикулосит, йетилажак ҳужайралар ва йетилмаган ҳужарйралар сонини аниқлаш билан баҳоланади ва бу суяк тўқималарининг регенерация қобилиятини баҳолашда асосий мезон бўлиб хизмат қилади. Бу таҳлил натижасида беморнинг ҳолати баҳоланади ва даволаш усуллари белгиланади. Ретикулоситларнинг нормал консентрацияси қон бирлигидаги еритроцитлар умумий сонининг 0.5-1.2% ташкил қилади.\nРетикулоцитлар даражасига қараб қуйидаги шакллар ажратилади:\nРегенератив— суяк илиги тикланишининг нормал қобилиятини кўрсатмоқда. Ретикулоцитлар даражаси 0,5-1,2% ни ташкил қилади;\nГипорегенератив— регенерациянинг сустлигидан далолат беради, ретикулоситлар 0,5% дан кам;\nГиперрегенератив— ретикулоцитлар кўрсаткичи 2% дан ортиқ;\nАпластик анемия— йетилмаган қизил қон ҳужайралари массаси умумий еритроситлар миқдорининг 0,2% дан кам бўлиши. Бу регенерация қобилиятининг кескин пасайиши белгиси ҳисобланади.\nКасалликнинг енг кенг тарқалган шакли — темир танқислиги анемиясини хавф мавжуд бўлган даврларида темир елементи мавжуд маҳсулотлари миқдорини ошириш билан олдини олиш мумки9н. Шунингдек овқат рационида витамин C, кобаламин (витамин Б 12), фолий кислотаси мавжудлиги муҳим омил ҳисобланади.\nАгар киши камконлик ривожланиши еҳтимоли юқори бўлганлар гуруҳида бўлса (юқорида келтирилган), мунтазам тиббий кўрикдан ўтиб туриш тавсия етилади.


ЕИнинг норасмий "мини саммит"и самарасиз якунланди\n26 январ 2021, Тошкент вақти: 11:36\nЕвропа Иттифоқининг 16 давлат раҳбари Брюсселда 24 июнда миграция масаласигаа бағишлаб ўтказган “мини саммит” самарасиз якунланди.\nГермания канцлери Ангела Меркель саммитдан сўнг матбуотга “Биз бу масалага ечим топиш уринишларида давом этамиз”, деб айтди.\nҚочқинларини қабул қилиш тарафдори бўлган Ангела Меркель 28 июнда Брюсселда Европа Иттифоқига аъзо барча 28 давлат иштирокида ўтадиган саммитда бу масала кун тартибига қўйилишини талаб қилмоқда.\nАнгела Меркель Германия ички ишлар вазири Хорст Зеехофер томонидан кучли босимга учрамоқда. Зеехофер Европа Иттифоқи мигрантлар масаласида ягона қарорга кела олмаса, Германия чегараларини тўсиб қўйишни маълум қилган.\nВенгрия, Польша, Словакия ва Чехия Ғарбий Европа давлатлари, жумладан, Германия уларни қочқинларни қабул қилишга ундаётгани ортидан мазкур саммитда иштирок этишдан бош тортди.\nСамммитдан сўнг Люксембург бош вазири Ксавье Беттэр:\n-Қочқинлар масаласидя ягона ечим йўқ. Бугунги кунда ҳар бир давлат бу борада ўз ечимини топишга ҳаракат қилаётганини кўриб турибмиз. Албатта, бу мен орзу қилган Европа эмас. Биз ягона ечимни топишимиз лозим, чунки бу миллий муаммо эмаса, балки Европанинг умумий муаммосидир, - деб айтди.


Тошкент темир йўл муҳандислари институти битирувчилари тўлиқ иш билан таъминланди\nТошкент темир йўл муҳандислари институти битирувчилари...\n12.04.2018 19:20 0 1634\nТошкент темир йўл муҳандислари институтида 2017-2018 ўқув йили битирувчилари бандлигини таъминлаш мақсадида тармоқ ташкилотлари ўртасида ишга қабул қилиш бўйича ўзаро меҳнат шартномалари имзоланди. Бу ҳақда «Ўзбекистон темир йўллари» АЖ ахборот хизмати хабар қилди.\nАйтилишича, бу йил институтни 21 та бакалавр йўналиши, 12 та магистратура йўналиши бўйича жами 1083 нафар талаба ўқишни тамомлайди. «Ўзбекистон темир йўллари» акциядорлик жамияти Персонални бошқариш ва кадрлар тайёрлаш бошқармаси томонидан темир йўл корхона ва ташкилотларининг ёш мутахассисларга бўлган эҳтиёжи атрофлича ўрганиб чиқилган. Шундан келиб чиққан ҳолда битирувчилар ишга жойлаштирилди.\n— Маълумки, бугунги кунда тизим кўлами кенгайиб бормоқда, — дейди «Ўзбекистон темир йўллари» АЖ Персоналларни бошқариш ва кадрларни тайёрлаш бошқармаси бошлиғи ўринбосари Алишер Олламов. – Хусусан, «Ўзбеккўмир» акциядорлик жамияти ҳамда «Тошкент метрополитени» унитар корхонасининг тармоқ тасарруфига ўтиши билан соҳа мутахассисларига талаб ортди. Ушбу корхоналар ҳам битирувчиларни иш билан таъминлади.\nБитирувчилар асосан «Ўзбекистон темир йўллари» акциядорлик жамияти тасарруфидаги корхона ва тизим бирликларига ишга тақсимланади. Бундан ташқари, турли саноат корхоналарида ҳам институт битирувчиларига эҳтиёж мавжуд бўлиб, «Навоий тоғ-металлургия комбинати» акциядорлик жамияти ҳамда «Олмалиқ кон-металлургия комбинати» акциядорлик жамиятига ҳам йўлланмалар берилди.\nТақсимот комиссияси томонидан олиб борилган ишлар якунига кўра, институтни 2017-2018 ўқув йилида битирувчи бакалавр ва магистрлар 100 фоизи иш билан таъминланди.\nЎзбекистон темир йўллари темир йўл муҳандислари институти битирувчилар\nТехнология 22/02, 20:32\nЭнди поездлар қатнови ҳақида Телеграм орқали хабардор бўлиш мумкин


Москвадан Филиппингача: Дунё мусулмонлари ҳайит нишонламоқда - BBC News O'zbek\nМосквадаги мусулмонлар ҳар доимгидек ҳайит намозини масжидга туташган кўчани тўлдириб ўқишган. Европанинг энг кўп мусулмонларига эга шаҳарларидан бири Москвада кўшимча масжидлар қуришга изн берилавермайди. Намозхонларнинг кўпчилиги Марказий осиёлик мигрантлар.\nСобиқ шўро давлати Қирғизистон пойтахти Бишкекда ҳам одамлар намозни кўчаларда ўқишган.\nМиср ва аксар араб давлатлари ҳилол кўрингани муносабати билан ҳайитни якшанба кунига белгилаган. Қоҳирадан 120 чақирим масофадаги Далгамон қишлоғи кўчасида ҳайит билан табриклаш.\nМиср қишлоғидаги оила марҳумларни эслаш учун анъанавий тарзда уларнинг қабрларини зиёрат қилган.\nУшбу турк мусулмонлари ҳайит намозини Истанбулдаги тарихий Кўк масжидда адо этган.\nҚуддусдаги Ал-Ақсо масжиди яқинидаги қабр зиёрати.\nФаластинлик аёл ва қизлар Ғазо шаҳрида ҳайит намозини ўқишга тайёр турибди. Миср шу ҳафтадан Ғазодаги электр станциясига ёнилғи етказиб беришни бошлаган. Шу билан Ҳайитнинг байрамдек ўтишига сабабчи бўлган.\nФилиппин ҳукумати асосан мусулмонлар яшайдиган Марави шаҳрида ҳайит муносабати билан сулҳ эълон қилган. Ҳукумат ҳарбийлари Исломий жангарилар билан жанг олиб бораётган эди.\nПокистоннинг Пешаворидаги болалар ҳалганчак учишмоқда. Покистонда ҳилол кўринмагани сабаб ҳайит душанба куни нишонланади. Ўзбекистонда ҳам ҳайит душанбага белгиланган.


Бокуда бузилажак уйларига белгиланган товон пулидан норозилар намойишга чиқди\nБоку марказидаги норозилик намойиши, 2014 йилнинг 16 феврали.\nБоку марказида мингга яқин одам Озарбайжон пойтахтини қайта тиклаш бўйича шаҳар режаси доирасида бузилиши лозим бўлган уйлар учун ҳукумат таклиф қилган товон пули миқдорига қарши норозилик билдириб чиқишди.\nЯсамал мавзеида яшовчи бу одамлар бузилажак уйлари учун давлатдан кўпроқ пул талаб қилмоқдалар.\nМаълум бўлишича, ҳукумат бузиладиган уйларнинг ҳар квадрат метрига 1500 манат ёки тақрибан 2050 АҚШ долларидан товон пули таклиф қилган, бироқ норозилар ҳозир кўчмас мулк квадрат метрнинг бозор нархи 5 минг манатга яқин ёки 6 минг АҚШ долларидан кўпроқ эканини айтганлар.\nНорозилик тадбирига йиғилганлар ҳукумат таклиф қилаётган пул янги уй олиш учун етарли эмаслигини билдирганлар. Якшанба кунги норозилик акциясида полиция вакиллари ва маҳаллий амалдорлар ҳам иштирок этганлар, бироқ улар аралашмай, тадбирни бир четда кузатиб турганлар.


Беш ташаббус — ёшларга қанот — Huquq\nHome / / Беш ташаббус — ёшларга қанот\nБугунги глобаллашув жараёнлари ёшларимизнинг маънавий иммунитетини кучайтириш, уларнинг бўш вақтини мазмунли ўтказиш ҳар қачонгидан ҳам долзарброқ эканини кўрсатиб турибди.\nПрезидентимиз раислигида жорий йилнинг 19 март куни ўтказилган видеоселектор йиғилишида ёшлар таълим-тарбияси учун қўшимча шароитлар яратиш, хотин-қизлар бандлигини таъминлашга қаратилган комплекс чора-тадбирларни ўз ичига олган 5 та муҳим ташаббусни амалиётга жорий этиш бўйича бирламчи вазифалар белгилаб берилди ҳамда уларга асосан ҳар бир йўналиш бўйича дастур лойиҳалари ишлаб чиқилди.\nДастур ижроси доирасида шаҳар-туман прокурорлари секторларида муайян ишлар амалга оширилмоқда. Хусусан, биринчи ташаббус доирасида ёшларнинг мусиқа, рассомлик, адабиёт, театр ва санъатнинг бошқа турларига қизиқишларини ошириш мақсадида прокурорлар секторларидаги 163 та умумтаълим мактабларининг 4 217 нафар ўқувчилари турли тўгаракларга жалб этилди. Биргина, Учқўрғон туман прокурори секторидаги 12 та умумтаълим мактабида ашула, эстрада хонандалиги, тасвирий ва театр санъати, 3 та умумтаълим мактабида эса миллий чолғу тўгараклари ташкил этилиб, уларга 760 нафар ўқувчи-ёшлар қамраб олинди.\nЁш авлодни маънавий баркамол этиб тарбиялаш, унинг маданий савиясини ривожлантириш ва бўш вақтларини мазмунли ташкил этиш бугуннинг устувор вазифаларидан саналади. Шу маънода Норин туман прокурори секторида жойлашган «Тўда» маданият марказида «Бойчечак» болалар, «Парвоз» ўсмирлар ҳамда «Ифтихор» ёшлар ижодий жамоалари ташкил этилиб, уларга 45 нафар ёшлар қамраб олинди. Марказда ёшлар театр студияси ташкил этилиб, фаолияти йўлга қўйилди.\nКосонсой туман прокуратураси ҳам ажойиб ташаббусга қўл урди. Жорий йилнинг 2 май куни ногиронлиги бор якка тартибда таълим олувчи 11 нафар ўқувчи, 9 нафар кам таъминланган оилалар фарзандлари ҳамда 11 нафар иккинчи жаҳон уруши қатнашчиларининг набиралари учун Наманган вилояти тарихи ва маданияти давлат музейига экскурсия ташкил этилди. Шунингдек, прокурорлар секторларидаги 16 та маданият марказидан 4 тасида 1,9 миллиард сўм бюджет маблағлари ҳисобидан тўлиқ таъмирлаш ишлари бажарилди. Қолганларида эса таъмирлаш жараёнлари давом этмоқда. Жумладан, Тўрақўрғон туман прокурори секторида жойлашган, 51 357 нафар аҳолига хизмат кўрсатувчи «Янгиобод» МФЙдаги Маданият марказида «Обод Марказ» дастури доирасида 11,6 миллиард сўмлик қайта таъмирлаш ишлари олиб борилмоқда.\nСпорт инсонни чиниқтириб, соғломлаштириши билан бирга, халқни, миллатни дунёга танитади. Иккинчи ташаббуснинг айнан шу жиҳатлар билан ҳамоҳанглигида ҳам бир ҳикмат бор. Мазкур йўналиш бўйича прокурор секторларида ёшларни жисмонан чиниқтириш ва спорт соҳасида ўз қобилиятини намоён қилишлари учун зарур шарт-шароитлар яратиб бериш чоралари кўрилмоқда. Шу мақсадда жами 827 та спорт объектида фаолият юритаётган 28 та спорт тури бўйича мингдан ортиқ спорт тўгаракларига 22 минг нафардан ортиқ ўқувчи-ёшлар жалб этилди.\nЭътиборли жиҳати, янги спорт иншоотларини қуриш, мавжудларини таъмирлаш, реконструкция қилиш ва спорт анжомлари билан жиҳозлашга ташаббускор тадбиркорлар жалб этилмоқда. Жумладан, Учқўрғон туман прокурори секторидаги «Элатан» маҳалла фуқаролар йиғинида «Мавлуда-Матлуба» МЧЖ томонидан имтиёзли банк кредити ҳисобидан мини футбол майдончаси қуриш ишлари олиб борилмоқда. Шунингдек, Поп туман прокурори секторида 5 нафар ташаббускор тадбиркор томонидан имтиёзли банк кредити асосида сунъий қопламали футбол майдончаси, аёллар фитнесс клуби, тренажёр зал ҳамда сузиш ҳавзаси қурилмоқда. Бундан ташқари, Поп туман прокуратураси ташаббуси билан «Ғурумсарой» маҳалла фуқаролар йиғинида жойлашган футбол ўйингоҳида банд бўлмаган ёшлардан 2-лига футбол жамоаси шакллантирилиб, 200 нафарга яқин ёшлар спортнинг футбол тури билан шуғулланишларига шароит яратилди.\nТехника асрида яшаяпмиз. Бу жараёнда компьютер технологиялари саводхонлиги жуда муҳим эканини изоҳлашга ҳожат йўқ. Шу боис, аҳоли ва ёшлар ўртасида компьютер технологиялари ҳамда интернетдан самарали фойдаланишни ташкил этиш мақсадида прокурор секторларида жойлашган умумтаълим мактабларининг 33 таси, мактабгача таълим муассасаларининг 9 таси ҳамда соғлиқни сақлаш муассасаларининг 9 таси оптик толали кабелларга уланди. Шунингдек, ташаббус доирасида Тўрақўрғон туман прокурори секторида жойлашган «Исҳоқхон Тўра Ибрат» хиёбонида, «Тонг» супермаркети ва Маданият саройларида «Wi-Fi» тармоғи орқали бепул хизмат кўрсатишни йўлга қўйиш режалаштирилмоқда.\nМаълумки, ёшлар маънавиятини юксалтириш, улар ўртасида китобхонликни кенг тарғиб қилиш чора-тадбирлар дастури лойиҳаси тўртинчи ташаббус мақсадларида тўлиқ акс этган. Унга кўра, ҳар бир ҳудудга 1 миллион донадан бадиий, тарихий, илмий, оммабоп мавзулардаги китоблар етказиб бериш кўзда тутилган. Шунингдек, ахборот-кутубхона марказларини реконструкция қилиш ва капитал таъмирлаш, тадбиркорлар томонидан халқ кутубхоналари очиш ҳам белгиланган.\nДавлатимиз раҳбарининг Наманган вилоятига ташрифи давомида вилоятимиз ёшларига 1 миллион дона китоб совға қилингани барчани қувонтирди. Айни пайтда мазкур китоблар вилоятнинг барча туманларига, чекка-чекка қишлоқларига етказиб берилмоқда. Мазкур йўналишда белгиланган вазифалар ижросини таъминлаш мақсадида вилоят прокуратураси органлари томонидан бир қатор ишлар амалга оширилди. Хусусан, вилоят прокуратурасининг 190 нафарга яқин ходими томонидан ёшларнинг китобга бўлган қизиқишини янада кучайтириш мақсадида ўзлари таълим олган умумий ўрта таълим муассасаларига 4000 донадан ортиқ турли хил мазмундаги адабиётлар топширилди. Шунингдек, вилоят марказидан 73 км. узоқликдаги Поп тумани 2-секторида жойлашган «Қандиғон» маҳалла фуқаролар йиғини ҳудудидаги туман маданият бўлимига қарашли маданият ва аҳоли дам олиш масканида вилоят прокуратураси ташаббуси билан зиё маскани ташкил этишга киришилди. Таъмирлаш ва ободонлаштириш ишлари ниҳоясига етказилиб, мазкур кутубхона жорий йилнинг 25 май куни тантанали равишда очилди ва фойдаланишга топширилди. Шуниси аҳамиятлики, мазкур кутубхона барча зарур моддий-техник база билан таъминланган.\nБу масканда электрон кутубхона хизмати йўлга қўйилди, янги чоп этилган 4 500 дан ортиқ китоб фонди шакллантирилди.\nВилоятда тикув-трикотаж маҳсулотлари ишлаб чиқаришни ташкил этиш ва хотин-қизлар бандлигини таъминлаш чора-тадбирлари дастурини ўз ичига олган 5-ташаббус бўйича прокурорлар секторларида 5 та тикувчилик цехи ташкил қилинди. Натижада, 410 та янги иш ўрни яратилгани эса хотин-қизлар бандлиги билан боғлиқ муаммолар ечимида ўзининг ижобий натижасини бериши кутилаяпти. Жумладан, Дастур ижроси доирасида Наманган шаҳридаги 2-секторда жойлашган собиқ «Самарқанд» ширкат хўжалиги маъмурий биноси «Ўзпахтасаноат» АЖ маблағлари ҳисобидан тўлиқ таъмирланди. Ҳозирда бу масканда «Наманган барака чеварлари» МЧЖ фаолияти йўлга қўйилди. Мазкур тикувчилик цехига Хитой Халқ Республикасида ишлаб чиқарилган 103 та замонавий тикувчилик дастгоҳлари ўрнатилган бўлиб, 250 та янги иш ўрни яратилди. Айни кунларда бу мўъжаз цехда 50 нафар ишсиз хотин-қизнинг бандлиги таъминланган бўлса, яна 70 нафари «Устоз-шогирд» мактабида тикувчиликдан сабоқ олмоқда.\nБир сўз билан айтганда, беш ташаббус ёшларга қанот бўлмоқда.


Француз футбол юлдузи Зениддин Зидан жаҳон чемпионатининг финал ўйинида италиялик Марко Матерацци кўкрагига калла қўйиб ағдаргани юзасидан кечирим сўради.\nИталия жамоаси ҳимоячиси Зиданга нима деган бўлиши мумкинлиги борасида турли таҳминлар айтилмоқда. Франция жамоаси сардори Зидандан бу ҳақда сўралганида, италиялик рақиби онаси ва опасини ҳақорат қилганини айтди. 9 июл куни финал ўйинида кечган бу можародан сўнг ҳакам Зиданга қизил карточка кўрсатган ва майдонни тарк этишни талаб этган эди. Италия пеналти ҳисобидан ўйинни ютиб жаҳон чемпиони бўлди. Зениддин Зидан эса чемпионатнинг энг яхши ўйинчиси деб топилди.


Президент Тошкент металлургия заводи фаолиятига старт берди – Газета.uz\nПрезидент Тошкент металлургия заводи фаолиятига старт берди\nПрезидент Шавкат Мирзиёев Тошкент металлургия заводини ишга туширди. Мазкур мажмуада биринчи босқичда 400 млн долларга яқин маблағ тежалади, йилига 90 млн долларлик маҳсулот экспорт қилинади. Давлат раҳбари ушбу мажмуа очилишини «тарихий воқеа» деб атади. «Ҳаракатларимизнинг асосий мақсади яқин йилларда яхлит, „нолдан тайёр маҳсулотгача“ бўлган металл ишлаб чиқариш кластерини яратишдан иборат», — деди президент.\n4 декабр 2020, 16:15 Сиёсат\nТошкент металлургия заводини ишга туширишга бағишлаб ўтказилган маросимда президент Шавкат Мирзиёев нутқ сўзлади. Бу ҳақда президент матбуот хизмати хабар бермоқда.\nДавлат раҳбари мамлакат иқтисодиётида муҳим аҳамиятга эга бўлган ушбу мажмуа очилишини «тарихий воқеа» деб атади. Тошкент металлургия заводи фаолиятига старт берувчи рамзий тугма босилди.\nУшбу завод қурилиши 2017 йил февралда бошланган эди. Президент 2018 йил августда бу ерга келиб, бунёдкорлик ишларини кўздан кечирди. Турли қийинчиликларга, коронавирус пандемиясига қарамасдан, минглаб фидойи инсонларнинг билим ва меҳнати эвазига улкан корхона қад ростлади, дейилади хабарда.\nШавкат Мирзиёев бунга ҳисса қўшган лойиҳачи ва қурувчиларга, хорижий ҳамкорларга ташаккур изҳор этди. «Биз инновацион иқтисодиётни шакллантириш, замонавий саноат, қулай сармоявий муҳитни яратиш, хорижий давлатлар ва етакчи компаниялар билан ҳамкорлик алоқаларини кенгайтиришга алоҳида эътибор бермоқдамиз. Бугун ҳар жиҳатдан ноёб бўлган Тошкент металлургия заводининг ишга туширилиши бу борадаги саъй-ҳаракатларимизнинг яна бир амалий намоёнидир», — деди президент.\nДавлат раҳбари янги мажмуанинг иқтисодий самарадорлигига тўхталиб ўтди. Республикада қора металлургия ривожланмагани сабабли саноат корхоналари кўп муаммога учрар эди. Энди Тошкент металлургия заводида йилига 500 минг тонна рух ва полимер қопламали металл листлар ишлаб чиқарилади. Бу қурилиш материаллари, маиший техника, электротехника ва озиқ-овқат саноатидаги юзлаб корхоналарнинг эҳтиёжини таъминлаш имконини беради. Илгари бундай маҳсулотлар асосан четдан олиб келинарди.\nМазкур мажмуада биринчи босқичда импорт ўрнини босадиган маҳсулот ишлаб чиқариш ҳисобидан 400 млн долларга яқин маблағ тежалади. Маҳаллийлаштириш даражаси сезиларли ошади.\nМисол учун, сендвич панеллар ва том ёпиш тунукалари таннархида мамлакатда ишлаб чиқарилган маҳсулотнинг улуши 50 фоиздан 90 фоизгача етади. Шунингдек, бу кўрсаткич вентиляция ва ҳаво тозалаш тизимлари бўйича 30 фоиздан 50 фоизгача, маиший электротехника ишлаб чиқаришда 35 фоиздан 50 фоизгача ошади. Ўз-ўзидан аёнки, бунинг натижасида маҳсулотларнинг нархи арзонлашади. Шунингдек, завод томонидан йилига 90 млн долларлик маҳсулот экспорт қилинади.\nТез орада янги корхона Бекободдаги металлургия комбинати билан яқин ҳамкорликда фаолият юритади. Бугунги кунда Бекободда қиймати 800 млн доллар бўлган лойиҳа амалга оширилмоқда — 1 миллион тонна маҳсулот чиқариш қувватига эга қуюв-прокат мажмуаси барпо этиляпти. Унинг маҳсулотлари Тошкент металлургия заводи учун хомашё бўлади. Шунинг ўзи рух ва полимер қопламали листларнинг маҳаллийлаштириш даражасини 90 фоизга етказиш имконини беради.\n«Ҳаракатларимизнинг асосий мақсади яқин йилларда яхлит, „нолдан тайёр маҳсулотгача“ бўлган металл ишлаб чиқариш кластерини яратишдан иборат», — деди Шавкат Мирзиёев ўз чиқишида.\n«Эсларингизда бўлса, биз коронавирус пандемиясидан кучли, қудратли бўлиб чиқамиз, деб мақсад қўйган эдик. Бугун бу мураккаб йил якунига етаётганда айтишимиз мумкинки, барча саъй-ҳаракатларимиз ижобий натижасини беряпти. Кўряпсизлар, дунёда нима бўляптию, Ўзбекистонда нима бўляпти. Худо хоҳласа, шу ойнинг охирида метрополитеннинг Сергели йўналишини ҳам очамиз. Илоҳим, мана шундай яхши кунларимиз кўп бўлсин», — деди Шавкат Мирзиёев.\nРоссия Федерацияси саноат ва савдо вазири Денис Мантуров икки мамлакат ўртасидаги ҳамкорликни, йирик лойиҳаларни қўллаб-қувватлаётгани учун давлат раҳбарига миннатдорлик билдирди.\nШавкат Мирзиёев Тошкент металлургия заводидаги технологик жараён билан танишди 4 декабр 2020, 20:56\n5 декабр 2020, 18:21\nМуборак бўлсин! Она Ватанимиз равнақи ва халқларимиз бахту саодати йўлида хизмат қилсин!


Тун давомида яна 220 кишида COVID-19 аниқланди: уларнинг деярли ярми Тошкентда\nЎзбекистонда коронавирус билан касалланганларнинг умумий сони 53 667 нафарга етди. Қурбонлар сони 445 кишини ташкил этмоқда.\nТОШКЕНТ, 24 сен — Sputnik. Ўтган тун давомида Ўзбекистонда яна 220 кишининг коронавирусга топширган тести мусбат чиқди. Жами беморлар сони 53 667 нафарга етди. Бу ҳақда Соғлиқни сақлаш вазирлиги хабар қилмоқда.\nЯнги касалланганларнинг 101 нафари Тошкент шаҳрида, 35 нафари Қашқадарё вилоятида, 19 нафари Сурхондарё вилоятида, 13 нафардан Бухоро ва Жиззах вилоятларида, 12 нафардан Самарқанд ва Сирдарё вилоятларида, 7 нафари Фарғона вилоятида, 5 нафари Навоий вилоятида, 3 нафари Қорақалпоғистон Республикасида фуқаролар орасида аниқланган.\nШу билан бирга, 1 нафар коронавирусга чалинган бемор вафот этди. Жами қурбонлар сони 445 нафарни ташкил этмоқда.\nШ пайтга қадар 49 832 нафар коронавирус инфекциясига чалинган фуқаролар (93 фоиз) соғайган.\nҲозирда мамлакатда 3 390 нафар бемор даволанмоқда.


Кимё бўйича Нобель мукофоти лауреати Дан Шехтман Инновацион ривожланиш вазири билан учрашди\nИнновацион ривожланиш вазирлигининг таклифига кўра “Технион” – Исроил технология институти Материалшунослик ва муҳандислик кафедраси профессори, кимё бўйича Нобель мукофоти лауреати Дан Шехтман жорий йилнинг 3 ноябрь куни Ўзбекистонга келди.\n4 ноябрь куни профессор Д.Шехтманни Инновацион ривожланиш вазирлиги биносида вазир Иброҳим Абдураҳмонов қабул қилди.\nПрофессор ташрифининг ўзига яраша тарихи бор. Ўтган йили ўтказилган “Innoweek-2018” инновацион ғоялар ҳафталиги доирасида ўтказилган стартап-танловларда ютган ўзбекистонлик ёш тадқиқотчи Амир Абидов Исроилда 3 ҳафта амалиёт ўтаб келиш имконига эга бўлди. Исроилдаги ташрифи давомида А.Абидов га профессор Дан Шехтман билан учрашиш имконияти яратилди ва у профессорни Ўзбекистонга таклиф қилди. Вазирлик раҳбарияти эса ўз навбатида Исроил элчихонаси орқали профессорни Ўзбекистонга расман таклиф қилди.\nЎзининг тиғиз иш жадвалига қарамасдан Нобель мукофоти лауреати Дан Шехтман Ўзбекистонга бир ҳафталик дастурда иштирок этиш учун етиб келди. 4-9 ноябрь кунлари Технион - Исроил технология университети профессори Тошкент ва Самарқанд университетларида маърузалар ўқийди, IT парк, Илғор технологиялар маркази, Ўзбекистондаги иқтидорли болалар учун биринчи президент мактаби фаолиятлари билан танишади.\nЭслатиб ўтамиз, Дан Шехтман “квазикристал”ларни кашф этгани боис 2011 йилда кимё бўйича Нобель мукофоти соврини билан мукофотланган. У нафақат кимё, балки физика соҳасидаги ютуқлари учун ҳам бошқа нуфузли илмий мукофотларга эга.\nПрофессор Шехтман ҳар йили ўз маърузалари билан бутун дунё бўйлаб ўнлаб университетларга ташриф буюради. Унинг маърузалари нафақат кимё, балки ёш олимларнинг тадбиркорлик рухини ривожлантиришга бағишланган. Профессор "технологик" тадбиркорликни ривожлантиришга алоҳида эътибор қаратмоқда.\nПрофессорнинг ташрифи, шубҳасиз, мамлакатимиз ёшлари ўртасида илм-фанни оммалаштириш ва Ўзбекистон инновацион экотизимини ривожлантиришга хизмат қилади.


1960-йилги Alfa Romeo қайта дунёга келади » Скачать музыку бесплатно новинки музыки 2016-2017\nКомментариев: 0 Просмотров: 283 Дата: 12-04-2016, 06:32 Effeffe Cars Италия фирмасидир. Бу фирманинг Effeffe Berlinetta спорткари, дастлаб, 2014 йилда кўрсатилган. Фирма асосчилари Витторио ва Леонарда Фриджерио спорткарни ялпи ишлаб чиқарадиган ҳолга келтириш учун икки йил тер тўкишди. Спорт автомобили оз серияда чиқарилади. Ака-ука Фриджериолар ўтган асрнинг 60-йилларида Италияда чиқарилган спорт автомобилларининг ашаддий ишқибози эканлигини ҳамиша таъкидлаб келишган. Ниҳоят, улар Alfa Romeo автомобилининг иккинчи умрини бошлашга қарор қилишди. Аввал унга ўхшаш Alfa Romeo Giulia TZ ва Alfa Romeo 2000 Sportiva русумлари тайёрлаб кўрилди. Асл нусхадан тўла кўчирилмади, айрим қисмлари ўхшашдир. Машина ўтган аср технологияси асосида ясалади, яъни пўлат қувурли синчга (каркас) алюминий панеллар кийдирилади. Кузов ва салонни жиҳозлаш ишлари қўлда бажарилади. 2 литрли 180 от кучига эга мотор ўрнатилади. Беш поғонали механик узатмалар қутиси бор. Машина вазни 800 кг. Келгуси ҳафтанинг охирида Монакодаги Top Marques танловида қайта тирилган Alfa Romeo оммага ҳавола этилади. - деб хабар бермоқда Carzone.uz нашри.\nTeglar: Alfa Romeo Категория: Авто Нашли ошибку?


Спалетти: “Мхитарян ва Пасторе 30 миллион евродан туради, уларни сотиб олишга “Интер”да пул йўқ” / CHAMPIONAT.asia\nСпалетти: “Мхитарян ва Пасторе 30 миллион евродан туради, уларни сотиб олишга “Интер”да пул йўқ”\n04 янв 23:56\nТеглар : ИнтерЛучано Спалетти\n“Интер” бош мураббийи Лучано Спалетти жамоасининг Мхитараян ва Пасторега бўлган қизиқишлари ҳақидаги хабарларга изоҳ берди.\n“Албатта, янги кучлар жамоанинг янада юксалишига ҳисса қўшишига шубҳа йўқ. Аммо битта футболи, бутун жамоа тақдирини ўзгартира олмайди, биз эса катта трансферларни амалга ошира олмаймиз. Менинг футболчиларим шуни билишлари керакки, мен уларга ишонаман ва уларнинг потенциали юқори.\nМасалан, Мхитарян, Пасторе, Вардини санаб ўтишим мумкин. Лекин уларни 30 миллиондан камига сотиб олиб бўлмайди. Бизда унақа пуллар йўқ. Қолаверса, молиявий фейр-плейга амал қилишимиз лозим”, дейди Спалетти.\nМанба\t: Fotball Italia\nАргентина мураббийи: "Икарди билан содир бўлаётган воқеалар бизни қониқтирмайди" 4\n"Интер"га "Барселона" футболчиси керак 5\nЛаутаро: “Икарди билан боғлиқ вазият ҳеч ким учун фойдали эмас” 0


Халқ таълими сифатини ошириш бўйича “Тошкент тажрибаси” лойиҳаси жамоатчилик муҳокамасига қўйилди\nХалқ таълими муассасаларида таълим сифатини ошириш бўйича “Тошкент тажрибаси”ни жорий этишга оид Ҳукумат қарори лойиҳаси муҳокама учун regulation.gov.uz саҳифасига қўйилди.\nЎзбекистон Республикаси Президенти ҳузурида жорий йилнинг 23 август куни ўтказилган йиғилишда таълим сифатини ошириш, хусусан, пойтахт - Тошкент тажрибасини республикамизнинг бошқа ҳудудларида оммалаштириш юзасидан қатор вазифалар белгилаб берилди.\nМазкур вазифалар доирасида олий таълим муассасалари билан умумий ўрта таълим муассасалари ўртасидаги ҳамкорликни изчил йўлга қўйиш орқали, педагог кадрлар тажрибаси, салоҳиятини ошириш;\nТошкент шаҳридаги умумий ўрта таълим муассасаларини тўлиқ юқори малакали олий маълумотли педагог кадрлар билан таъминлаш;\nолий таълим муассасаларидаги чет тили кафедраларининг профессор ўқитувчиларни мактабларга методик ёрдамини ташкил этиш орқали мактабларда фаолият кўрсатаётган инглиз тили ўқитувчиларининг барчасини C1-CEFR даражасига олиб чиқиш;\nумумий ўрта таълим муассасаларида босқичма-босқич ёшларнинг ахборот коммуникация технологиялар соҳаси бўйича билим ва кўникмаларини оширишга қаратилган “IT-Nation” лойиҳасини амалга ошириш;\nўқувчиларда фундаментал билимларни амалий тажрибалар асосида мустаҳкамлашга, уларни илмий ижодкорлик ва мустақил тадқиқотларга йўналтиришга қаратилган мактаблараро STEAM лаборатория марказларини lab-sharing тамойили асосида ташкил этиш;\nумумий ўрта таълим мактаблари ўқувчиларининг халқаро баҳолаш тадқиқотларига (PISA, PIRLS, TIMSS) тайёргарлаш ишларини янада кучайтириш;\n2019-2020 ўқув йилидан бошлаб инклюзив таълимга жалб қилинган ўқувчилар мавжуд бўлган бошланғич синфларга “ассистент-ўқитувчи” лавозимини жорий этиш;\nумумий ўрта таълим мактаблари ўқувчиларни халқаро фан олимпиадалари ва мусобақаларига тайёрлашга ихтисослаштирилган республика мактаб-интернатини ташкил этиш белгиланган.\n2020 йил 1 январдан бошлаб, Тошкент шаҳар халқ таълими ходимлари меҳнатини қўшимча рағбатлантириш мақсадида маҳаллий бюджет маблағлари ҳисобидан ойлик маошларини ошириш чораларини кўриш назарда тутилган.


15:56 14 Июл 2020\n16:21 02.04.2019 Ҳавола олиш\nҚотил 2015 йилда Москва ва Москва вилоятида қатор қотилликларни содир этган. У кимсасиз жойлар ва хиёбонларда аёлларга ташланган.\nТОШКЕНТ, 2 апр — Sputnik. Москва шаҳар суди 2015 йилда Москва ва Москва вилоятида беш нафар аёлни ўлдирган Бахтиёр Матёқубовга умрбод қамоқ жазосини тайинлади. Бу ҳақда РИА Новости хабар қилмоқда.\nРоссия Тергов қўмитаси версиясига кўра, 2015-йил январ-апрел ойлари оралиғида Матёқубов Москва ва Москва вилоятида қатор қотилликларни содир этган. У кимсасиз жойлар ва хиёбонларда аёлларга ташланган.\nБахтиёр Матёқубов уяли телефоннинг тафсилотлари ўрганиб чиқилгач, шунингдек, ҳаракатланиши босқичма-босқич тикланиб, жиноят содир этилган жойлар билан боғланганидан кейин фош этилди. Ҳуқуқ-тартибот идоралари айбланувчи қаерда яшашини аниқлашди, у ерда тинтув давомида икки қурбоннинг қон излари бўлган кийим-кечак топилган.\nБироқ, у пайт қотил хорижга қочиб кетишга улгурган. Шу боис халқаро қидирувга берилган. РИА Новостининг ҳуқуқни муҳофаза қилувчи идоралардаги манбасининг маълум қилишича, қотил Украинада яширинган. 2017 йилнинг декабрь ойида Матёқубов Москва шаҳрига экстрадиция қилинган.\n15:45 ЖССТ: кўп давлатлар COVID га қарши курашда нотўғри йўлдан кетишмоқда\n15:38 Тожик-ўзбек чегарасида юзлаб юк машиналари тўхтаб қолди\n15:34 Қозоғистон мактабларида таълим биринчи чоракда масофавий бўлиши мумкин


Ғалаба байрами нишонланди\nБуюк Ғалабанинг 74 йиллиги бутун мамлакатимизда бўлгани каби Сайрам тумани маркази – Оқсувкентдаги истироҳат боғида ҳам кенг нишонланди.\nЭрта тонгдан майдон узра уруш йиллари куй ва қўшиқлари янгради. Байрам иштирокчиларини Ватан ҳимоячилари куни ва Буюк Ғалабанинг 74 йиллиги билан туман ҳокими Б. Мамаев ва туман маслаҳатининг котиби Ж. Сулейменов қутладилар.\nСўнгра мактаб ўқувчилари ҳамда талаба ёшлар томонидан урушга отланган қозоғистонликларнинг душман билан кураши ҳамда фронт ортида хотин-қизларнинг фидокорона меҳнати саҳна кўринишлари орқали намойиш этилди.\nТадбир чоғида ҳозир ҳаёт уруш фахрийларига иззат-эҳтиром кўрсатилди.\n“Жанубий Қозоғистон” мухбири., 2019-05-14, 12:52 296


Президент Каримов ғолиб олимпиячиларни тақдирлади - BBC O'zbek\nПрезидент Каримов ғолиб олимпиячиларни тақдирлади\nЎзбекистон президенти Ислом Каримовнинг фармонига мувофиқ, Рио Ёзги Олимпиадаси олтин ва кумуш медалларини қўлга киритган беш нафар боксчи "Ўзбекистон ифтихори" фахрий унвони билан тақдирланишган.\nЯъни, Ҳасанбой Дўстматов, Фазлиддин Ғойибназаров, Шаҳобиддин Зоиров, Шаҳрам Ғиёсов ва Бектемир Мелиқўзиев бу каби шарафга лойиқ, деб топилишган.\nБу ҳақда Ўзбекистон Республикаси Мустақиллигининг 25 муносабати билан фан, таълим, соғлиқни сақлаш, адабиёт, маданият, санъат, маънавият ва маърифат, оммавий-ахборот воситалари ҳамда ижтимоий соҳалар ходимларидан бир гуруҳини мукофотлаш тўғрисида Ўзбекистон Республикаси Президентининг фармонида айтилади.\nШу соатларда эълон қилинган фармонга кўра, Рио Олимпиадасининг бронза медаллари совриндорлари Рустам Тўлаганов, Муроджон Аҳмадалиев, Магомед Ибрагимов, Ихтиёр Наврўзов, Диёрбек Ўрозбоев "Ўзбекистонда хизмат кўрсатган спортчи" унвони билан тақдирланишган.\nРиода Олимпиада рекордини янгилаб, Ўзбекистон Олимпия терма жамоаси ҳисобига яна бир олтин медали келтирган "Ўзбекистон ифтихори" оғир атлетикачи Руслан Нуриддинов ва кетма-кет уч Ёзги Олимпиада Ўйинларининг бронза медалларини қўлга киритган номдор дзюдочи Ришод Собиров "Эл-юрт ҳурмати" ордени эгалари бўлишган.\nЮнон-рум кураши бўйича Рио Олимпиадасининг ягона бронза медали соҳиби Элмурот Тасмуродов эса, "Меҳнат шуҳрати" орденига лойиқ, деб топилган.\nЎзбекистон Президенти Ислом Каримовнинг 23 август куни эълон қилинган фармойишига мувофиқ, бундан ташқари, Рио Ёзги Олимпиада Ўйинларининг олтин медали соҳиблари 200.000, кумуш медали совриндорлари 100.000 ва бронза медали эгалари 75.000 АҚШ доллари миқдоридаги пул мукофотлари билан ҳам тақдирланишади.\nҲасанбой Дўстматов нима дейди?\nРиода Ўзбекистон Олимпия терма жамоаси ҳисобига илк олтин медалини келтирган боксчи Ҳасанбой Дўстматовнинг айтишича, Жанубий Африканинг ‘Golden Gloves’ промоутерлик клуби билан шартнома имзолаганига оид хабарлар ҳақиқатдан йироқ.\n“Бу – нотўғри хабар. Кимдир чиқариб юборган. Бўлмаган нарса”, - деди бокс бўйича Рио Олимпиадаси чемпиони Би-би-си Ўзбек Хизмати билан суҳбатида.\nҲасанбой Дўстматовнинг айтишича, бундан буёғига ҳам бокс бўйича Ўзбекистон терма жамоаси сафида 2020 йилги Токио Ёзги Олимпиада Ўйинларига ҳозирлик кўради.\n“Бу гал ҳам асосий мақсад ва режа Токио Ўйинларининг олтин медалини қўлга киритиш бўлади”.\nВэл Баркер Кубоги\nЭслатиб ўтиш жоиз, Ҳасанбой Дўстматов бу йилги Рио Ёзги Олимпиада Ўйинларининг "Энг яхши боксчиси", деб ҳам топилган.\n23 ёшли ўзбекистонлик боксчига куни-кеча нуфузли Вэл Баркер Кубоги топширилганди.\nҲасанбой Дўстматов бу нуфузли мукофотга лойиқ, деб кўрилган биринчи ўзбекистонлик боксчи ҳам бўлганди.\nВэл Баркер Кубоги 1934 йилдан буён Ёзги Олимпиада Ўйинларининг техник жиҳатдан етук, энг зўр боксчисига бериб келинган.\n"Бу Кубокни 207 давлат вакиллари ичидан менга беришганидан жудаям хурсандман. Кутмагандик. Кубок ҳозир, албатта, олдимизда", - дейди Ҳасанбой Дўстматов.\nЎзбекистон боксчилари эса, ҳисобларидаги 3 та олтин, 2 та кумуш ва 2 та бронза медаллари билан илк бор умумжамоа ҳисобида қолган барча Рио Ёзги Олимпиада Ўйинлари иштирокчиларини ортда қолдиришган.\nҲасанбой Дўстматов Би-би-си Ўзбек Хизмати билан суҳбатида бу каби тарихий натижа, "ўзлари учун ҳам кутилмаган бўлгани", эришган бу каби ютуқларидан "жудаям хурсанд" эканликларини ҳам айтади.\nЭслатиб ўтиш жоиз, Рио Ёзги Олимпиадасида ўзбекистонлик боксчилар аллақачон рекорд натижа қайд этишган.\nДастлаб Рио Ёзги Олимпиадасига рекорд сонда - жаъми 11 та йўлланма олишган.\n5 август куни старт олган бу йилги Ўйинларда Ўзбекистонни барча вазн тоифасида намоён этишган.\nЎтказган жанглари ортидан жаъми етти нафар боксчиси Ўйинларнинг ярим финалига кўтарилган.\nУлардан бештаси финалда жанг олиб бориш - Рио Ёзги Олимпиада Ўйинларининг чемпионлиги учун курашиш ҳуқуқини қўлга киритишган.\nБунақаси Ўзбекистон Ёзги Олимпиада Ўйинлари тарихида бўлмаган.\nАндижон бокс мактаби вакили бўлган Ҳасанбой Дўстматов Муҳаммадқодир Абдуллаевдан кейин Ўзбекистон тарихидаги иккинчи Ёзги Олимпиада Ўйинлари чемпионига айланди.\nМуҳаммадқодир Абдуллаев 2000 йилги Сидней Ёзги Олимпиада Ўйинларининг олтин медали совриндори саналади.\nЯъни, ўтган 16 йил бадалида бирор бир ўзбекистонлик боксчига Ёзги Олимпиада Ўйинларининг финал босқичига кўтарилиш насиб этмаганди.\nЭслатиб ўтиш жоиз, Ҳасанбой Дўстматов Рио Ёзги Олимпиадасининг финалига йўлланма олган биринчи ўзбекистонлик боксчи ҳам бўлганди.\nҲаваскор боксдаги карьерасида Риодагаси Ҳасанбой Дўстматов учун биринчи Ёзги Олимпиада Ўйинлари бўлган.\nЛекин, бунга қарамай, у барча жангларида рақиблари устидан мутлақ устунлик билан ғалаба қозонишга муваффақ бўлган.\nЧемпионлик сари жангида америкалик, кубалик боксчиларни мағлуб этишнинг уддасидан чиққанди.\nРио Ёзги Олимпиадасида тарихий натижа қайд этган Ўзбекистон спортчилари кеча - 23 август куни Тошкентга қайтишган ва пойтахт халқаро аэропортида катта тантаналар билан кутиб олинишганди.


“O‘zagrolizing” акциядорлик жамияти акциядорларининг 2017 йил 17 февраль куни Тошкент шаҳрида бўлиб ўтган навбатдан ташқари умумий йиғилишида Хасан Умарович Имамов мазкур Жамиятнинг бош директори этиб сайланди.\n“Ўзагролизинг” акциядорлик жамияти томонидан 2017 йил январь ойи ва февраль ойининг ўтган 14 кунида республика қишлоқ хўжалиги корхоналарига 15 хил турдаги жами қиймати 27,8 млрд.сўмлик бўлган 752 дона (шундан, 57 донаси ҳайдов тракторлари) лизинг асосида етказиб берилди.\n“O‘zagrolizing” aкциядорлик жамиятикузатув кенгашининг 2017 йил 6 февралдаги қарорига асосан, 2017 йил 17 февраль куни соат 11.00 да белгиланган Жамият акциядорларининг навбатдан ташқари умумий йиғилиши кун тартиби қуйидагича тасдиқланганлигини маълум қиламиз.\nНавбатдан ташқари умумий йиғилиш ўтказиш тўғрисида хабардор қилиш учун шакллантирилган акциядорлар реестрини ёпиш санаси: 2017 йил 6 февраль.\nНавбатдан ташқари умумий йиғилишда иштирок этиш ҳуқуқига эга бўлган акциядорлар реестри тузиладиган сана: 2017 йил 13 февраль.\n“O‘zagrolizing” АЖ кузатув кенгаши\nҚимматли қоғозлар бозорини мувофиқлаштириш ва ривожлантириш Маркази томонидан 2015 йил 17 сентябрда РО145-12-сон ва 19 октябрда РО145-13-сон билан рўйхатдан ўтказилган Aksiyadorlik jamiyati “O‘zqishloqxo‘jalikmashlizing” aksiyadorlik lizing kompaniyasi қимматли қоғозлар чиқарилиши тўғрисидаги қарорларига киритилаётган ўзгартиришлар ва қўшимчаларнинг МАТНИ Қимматли қоғозлар бозорини мувофиқлаштириш ва ривожлантириш Марказининг 2016 йил 30 декабрдаги 15-07/059-сонли қарорига асосан рўйхатга олинганлигини маълум қиламиз.\n“Ўзқишлоқхўжаликмашлизинг” акциядорлик лизинг компанияси номини “Ўзагролизинг” акциядорлик жамияти деб ўзгартирилганлиги тўғрисида\nАкциядорлик жамияти “O‘zqishloqxo‘jalikmashlizing” акциядорлик лизинг компанияси акциядорлари диққатига!\nВарак 8 жами 35\nХозир 69 мехмон ва фойдаланувчи йук онлайн


Исломобод толибонга ëн берди\nПокистон вазирининг шариат жорий этилгани ҳақда қилган баëноти¸ Ғарбда хавотир билан қарши олинди.\nПокистон ҳукумати Свот водийсидаги етакчи исломий гуруҳлар талабини қабул қилди ва ушбу минтақада бундан буëн шариат қонунлари амал қилишига розилик берди.\nСвот водийсидаги аэаддий диндорлар дунёвий қонунларни шариат қонунларига алмаштириш учун узоқ йиллардан буён курашиб келаётган эди.\nСвот ва Дир минтақасининг илгари хонлар бошқарган вилоятлари Покистонга қўшилганидан 40 йил ўтиб, бу минтақа диндорлари талабини Пешовар вилояти расмийлари қабул қилди.\nБу вилоятда иқтидорда бўлган Авом миллий партияси етакчиси Ҳошим Барбор Озодликка берган интервьюсида кўпгина маҳаллий партия етакчилари бу қарорни маъқуллаганини айтади.\nБарборнинг фикрича, бу келишув Осиф Али Зардорий ҳукумати ва унинг ҳарбий раҳбарлари ютуғи бўлди. Аммо бу келишувга кўра, шариат қонунлари ижросидан олдин минтақада тинчлик ўрнатилишига эришиш лозим, деб ҳисоблайди маҳаллий етакчи.\n- “Низомул Адол”, яъни шариат қонунлари низомининг энг асосий ва жуда муҳим шарти шуки, у Малаканд вилоятида қўлланади. Вилоятимиз етакчилари шундай келишувга рози бўлди. Аммо, бу шарт Малаканд вилояти, қисман, Свот водийсида ўт очишни тўхтатиш сулҳига эришилгандан кейингина кучга кириши лозим. Жанггари гуруҳлар ҳам унга амал қилади. Яъни, гарчи икки кун ёки икки ой, ҳатто, икки соат давом этган тақдирда ҳам сулҳга эришсак, Низомул Адол кучга киради”, деди Покистоннинг Пешавор вилоятида иқтидорда бўлган сиёсий партия етакчиси.\nКелишувга кўра, маҳаллий расмийлар энди шариат қонунларига мувофиқ иш кўрадиган қозиликларни ташкил қилиши ва Малаканд вилоятида янги судлов тизимини жорий этиши лозим.\nБироқ, минтақадаги исёнчи диндорлар билан аввал эришилган келишувларга кўпинча амал қилинмас эди. Шу боис, минтақа вазиятини кузатаётган таҳлилчилар эндиги келишувнинг иш беришига шубҳа билан қарамоқда.\nПешавордаги университет профессори Ижоз Хон шундай фикрдаги таҳлилчилардан бири.\n- Мен бу келишувнинг тақдири аввалгиларидан жиддий фарқ қилади, деб ўйламайман. Улар кеча келишувга эришилгани ва ўт очиш тўхтатилганини эълон қилган эди. Бироқ, кечанинг ўзида битта мактаб экстремистлар томонидан портлатилди. Армия ҳам ўша ерда ва ўз ҳаракатини тўхтатгани йўқ, дейди пешоварлик профессор.\nПокистоннинг шимоли-ғарбий чегара минтақалари бўйича вазири Амир Ҳайдар Хон Ҳотий Пешоварда журналистларга берган интервьюсида бу келишув кучга кирганидан сўнг мамлакат ҳарбийлари фаол амалиётларни тўхтатиб, эҳтимолий ҳужум таҳликасига ҳозир туриш позициясига ўтади, деб таъкидлади.\nУнинг сўзларига кўра, Свот минтақасида ислом ва шариатга зид бўлган барча қонунлар бекор қилинади. “Шариат қонунлари бундан буён минтақада тинчликка эришиш йўлидаги восита ролини ўйнайди”, деди вазир жаноблари.\nБироқ, маҳаллий расмийлари умид боғлаган бу ислоҳот, ҳақиқатда ҳам, амалга ошадими? Минтақадаги исёнчиларнинг шу пайтгача кузатилган табиатидан келиб чиқилса, бунга ишониш қийин.\nМаҳаллий расмийлар АҚШ ҳарбийларига қарши Афғонистонда Толибон билан курашган 10 мингдан ортиқ диндорни эргаштирган мавлоно Сўфи Муҳаммад билан келишувга эришилганини айтмоқда.\nСўфи Муҳаммад 1990 йилларда бу минтақада шариат қонунлари ўрнатилишини талаб қилиб чиққан илк диндорлардан биридир. Эндиликда у шариат қонунларига Свот водийсининг Малаканд вилояти ва Қабилалар назорати остидаги чегара ҳудудларида амал қилинишига кафолат бермоқда.\nБироқ, мавлоно Сўфи Муҳаммад дунё хавфсизлигига таҳдид солаётган минтақа саналган Свот водийсидаги ягона исёнчи гуруҳ етакчиси эмас.\nУнинг куёви мавлоно Файзуллоҳ ҳам бу водийда толибларга ҳайриҳоҳ йирик гуруҳ етакчиси. 2004 йилда у толибоннинг Покистондаги қанотларидан бири — “Таҳрук ат-Толибон” ҳаракатининг раҳбари Байтуллоҳ Маъсуд билан алоқа ўрнатган эди.\n2007 йилда эса Покистон ҳарбийлари мавлоно Файзуллоҳ гуруҳига қарши махсус амалиёт бошлаган, аммо, у муваффақиятсиз якунланган эди.\nЯкшанба куни Файзуллоҳ 16 феврал куни эришилган келишув олдидан 10 кунлик ўт очишни тўхтатиш сулҳини эълон қилди. Бироқ шунга қарамасдан бу келишув минтақада узоқ муддатли тинчликка олиб келиши мушкул, дейди Пешовар университети профессори Ижоз Хон.\n- Бир тарафдан, бугунги фаол исёнчиларга етакчилик қилаётган мавлоно Файзуллоҳ Покистондаги “Таҳрук ат-Толибон” гуруҳи билан яқин алоқада. У етакчиси Байтуллоҳ Маъсуд бўлган ушбу гуруҳ қўмондонлигидаги иккинчи муҳим шахс. Шундай экан, улар қандай қилиб ўртадаги алоқани узади? Мен бунга эргашиб, толибон ҳам ўз қуролини ташлашга рози бўлишига ишонмайман, дейди пешоварлик профессор Ижоз Хон.\nБундан аввал минтақада содир бўлган сўнгги икки воқеа ҳам вазирнинг сўзларини қувватлайди. Покистон ҳокимиятига янги фуқаровий раҳбарият келганидан сўнг ўтган йилнинг апрел ойида ҳар икки етакчи — Муҳаммад ва Файзуллоҳ гуруҳлари билан сулҳга эришилган эди.\nАммо, кўп ўтмай мавлоно Файзуллоҳ билан эришилган битим бузилди. Маҳаллий раҳбарлар уни Байтуллоҳ Маъсуд гуруҳи босими остида ҳаракат қилаётганликда айблаган эди.\nБу минтақадаги исёнчи гуруҳлар ҳарбий ҳаракатлари оқибатида шу кунгача минглаб бегуноҳ инсонлар қурбон бўлган. Яна юз минглаб одам бу ҳудудни тарк этган.


Швециядаги теракт: Раҳмат Ақилов ҳибсга олинди ва психиатрия экспертизасидан ўтади — ИА «Фергана» — мобильная версия\nШвециядаги теракт: Раҳмат Ақилов ҳибсга олинди ва психиатрия экспертизасидан ўтади\nСтокҳольмда 7 апрель куни теракт содир этишда иқрор бўлган Ўзбекистон фуқароси Раҳмат Ақилов 11 апрель куни ўтган суд мажлисида ҳибсга олинди, энди у психиатрия кўригидан ўтади, дея хабар беради Aftonbladet.\nТинглов ўтказилишидан олдин полиция нафақат суд биносини, балки унга ёндашган ҳудудни ҳам қуршаб олди. Ақилов судга капюшонли яшил толстовка кийиб келди, лекин судьянинг илтимоси билан капюшонни ечиб қўйди. Залда рус тилига таржима қилувчи тилмоч бор эди. Тингловлар ёпиқ эшик ортида ўтди.\nОлдинроқ Ақилов ўзига сунний мазҳабидаги мусулмон адвокат берилишини талаб қилгани маълум бўлганди. Адвокат Йоҳан Эриксон мижознинг истагига биноат самотвод берди, бироқ судья унинг аризасини рад этди.\nУшбу иш бўйича қўлга олинганлар қўйиб юборилди, бироқ биттаси ҳозирча қамоқда қолмоқда: уни ҳибсга олиш тўрисида қарор қабул қилингани йўқ, чунки прокурорнинг билдиришича, бу одамнинг терактга алоқадорлигига гумонлар жуда заиф. “РИА Новости” хабар беришича, олдинроқ уни Швециядан депортация қилиш тўғрисида қарор қабул қилингани боис уни чиқармай туришибди. Миллий хавфсизлик бўлими бош прокурорининг ўринбосари Ҳанс Ирманга кўра, фаолияти ўрганилиши зарур бўлган бошқа одамлар бор. “Бу бошқа текширувнинг бошланиши, холос”,- деди Ирман.\nПолициячилар теракт иши бўйича 600 га яқин сўровлар ўтказган, текширув бир йилгача чўзилиши мумкин.\nПолиция суд биносини қуршаб олди. Фото Aftonbladet\nAftonbladet маълумотига кўра, Раҳмат Ақилов 2014 йилда Раҳматжон Қурбонов номидан Швецияда яшашга рухсат олиш учун ариза берган. У гўё Ўзбекистонда қандайдир намойишда иўтирок этгани учун ҳибсга олинганини, уни қутқариш учун қариндошлари 10 минг доллар пора беришига тўғри келганини маълум қилган. Бироқ миграция хизмати Ақиловнинг маълумотларида зиддиятлар мавжудлигини аниқладилар. Мисол учун, у бир марта турмада 14 кун ўтирганини, бошқа сафар 20 кун бўлганини ва учинчи марта 9 кун қамоқда бўлганини айтган. Бир сафар у ўрта синфдаги оилага мансублигини маълум қилган бўлса, бошқа сафар оиласи бой деган. Оқибатда унга ишонмадилар ва сиёсий бошпана беришдан бош тортдилар. Ақиловга Швецияни тўрт ҳафта давомида тарк этиш тўғрисида фармойиш бердилар.\nАдвокат Йоҳан Эриксон. Фото Aftonbladet\nЭслатиб ўтамиз, 7 апрель куни Стокҳольм марказида олиб қочилган юк машинаси ҳайдовчиси оламон устига бостириб юрган. Натижада тўрт киши ҳалок бўлган ва яна 15 киши яраланган. Теракт ижрочиси умрбод қамоқ жазосига ҳукм этилиши мумкин.


Антирекламадан фойдаланишни биласизми? | NORMA.UZ\nАнтирекламадан фойдаланишни биласизми?\nЯхши товарни реклама қилиш шарт эмас деган кенг тарқалган, аслини олганда эса янглиш бўлган фикр мавжуд. Рекламага ҳар қандай маҳсулот муҳтож. Ҳатто энг олий даражадагиси ҳам.\nАммо қойилмақом қилиб катта маблағ эвазига ишланган реклама ҳам натижа бермаса-чи? Бундай ҳолатда қандай йўл тутиш керак? Бренднинг номи меъдага тегиб кетса, реклама кампанияси тиришқоқлик билан олиб борилса-да, товарнинг рейтинги тушиб кетаверади? Буни қарангки, шундай вазиятларда айнан антиреклама қўл келар экан.\nҲайрон қолишга бироз шошманг. Яхшиси, севимли компанияси ҳақида юз-хотирга бормасдан айтилаётган гапларни эшитиб, харидорларингиз ҳайрон қолишсин. Кескин танқид сўзлари нақ юрагига ниш мисоли санчилган содиқ харидор севимли товарининг дунёда тенгсиз экани, рақобатчи компанияларнинг маҳсулотидан қолишмаслигини исботлашга киришади. Бошқа сўз билан айтганда харидорингиз ўзининг шахсий реклама кампаниясини бошлаб юборади. Бу эса сизнинг рейтингингиз ошиши ва табиийки, савдо ҳажми ортишига олиб келиши аниқ.\nАнтирекламадек нозик масалада эҳтиёткорлик чораларини кўриб қўйиш зарур экани ўз-ўзидан маълум – “антирекламачилар” ўз ишига жуда берилиб кетишса, доимий мижозлардан айрилиш мумкин. Янги рақиблар ҳақида-ку гапирмаса ҳам бўлади. Юзага келган қулай вазиятдан фойдаланиб, мижозлари сонини орттириш пайига тушадиган рақобатчилар ҳақида ҳам унутмаслик керак. Салбий оқибатларнинг олдини олиш учун антиреклама кампаниясини ўтказишнинг бир нечта қоидаларини эслаб қолиш талаб этилади.\nЭнг аввало, товар ёки компания билан боғлиқ жанжалли шов-шув ишбилармон ҳамкорларингизнинг жиғига тегмаслиги керак. Акс ҳолда сиздан юз ўгиришлари ҳеч гап эмас.\nИккинчидан – салбий ахборот омили бир маротабалик тусга эга бўлиши керак.\nУчинчиси – сиздан дарҳол муносабат билдиришингизни кутишади. Муаммога камида учта чиқишни бағишланг, вазият назорат остида экани, тасодифий ҳодиса товарнинг юқори сифатига ҳеч қандай таъсир кўрсатмаслигига аҳолини ишонтиринг.\nЯкунловчи қадам бўлиб эса ўтказилган текширувлар натижасида компания обрўсини тўкиши кутилган маълумотларнинг ишончли экани тасдиқланмагани, мижозларингизнинг хавотир олишларига ҳожат йўқ эканини билдириш бўлади. Шундан кейин бирор янгилик қилиш (акция, янги товар, янги хизмат) иш беради. Энди компанияга эътибор катта экан, реклама қилишга ҳожат ҳам қолмайди.


Биологлар дунёдаги биринчи иссиққон балиқни топишди » Ўзбекистон янгиликлари – Zamin.uz\nБиологлар дунёдаги биринчи иссиққон балиқни топишди\nАҚШлик олимлар опахи – нурпатли денгиз балиқлари турига мансуб балиқлардан бири денгиз тубида яшовчи балиқларга хос бўлмаган иссиққонликка эгалигини аниқлашди, деб ёзмоқда Kun.uz. Ноёб балиқ 40 метрдан 450 метргача чуқурликда яшайди ва ўзининг тана ҳароратини сув ҳароратидан Цельсий бўйича 5 градусга юқорироқ ушлаб туради. Олимларнинг ушбу тадқиқоти билан Science журналида батафсилроқ танишиш мумкин.\nБалиқлар совуққон жонзотлар ҳисобланади. Уларнинг танаси ҳарорати атроф муҳит ҳароратига боғлиқ ҳолда ўзгариб туради ва ҳеч қачон ундан ошиб кетмайди. Баъзи йиртқич балиқлар ўлжа орқасидан ов қилганда мушакларини “қиздира” олишга имкон берадиган механизмларни ишлаб чиқишган. Бу уларга тезроқ сузишга имкон беради. Бироқ шунга қарамай, бундай балиқларни иссиққон балиқлар деб атаб бўлмайди, чунки улар танасининг “қизиши” самаралироқ ов қилиш учун восита ҳисобланади, холос.\nАҚШлик олимлар Lampris guttatus турига мансуб ушбу балиқнинг қон-томир тизими икки босқичдан ташкил топганини аниқлашди. Қони сувдан қислород олувчи ва сув билан ўзаро таъсирланганда совувчи балиқнинг ойқулоқ (жабра) томирлари иссиқ қонни ташувчи бошқа томирлар билан ўралганлиги аниқланди. Шу туфайли кислород билан тўйинган совуқ қон қизиб, тана бўйлаб циркуляция қилишда давом этади. Бундай механизм Lampris guttatus балиғини тўлақонли иссиққон балиқ деб аташга имкон беради: унинг барча ички органлари, шу жумладан юрак ва мушаклари атрофдаги сувдан тахминан 5 градусга иссиқроқ бўлади. Олимлар балиқни батафсилроқ тадқиқ қилиб, у қандай эволюцион жараёнлар оқибатида бундай ноёб хусусиятга эга бўлганини аниқлашмоқчи.\n12:13 Олимлар: 2100 йилга келиб Венеция сув остида қолиши мумкин\n16:50 Ҳиндистонлик олимлар янги митти қурбақаларни кашф этди\n12:18 Қадимий улкан ҳайвонларнинг қирилиб кетиш сабаби аниқланди\n12:25 Олимлар глобал исишнинг қачон бошланганини аниқлашди\n16:22 Қонхўр балиқлар


Футбол: "Пахтакор" ўнинчи бор Ўзбекистон чемпионига айланди\nТошкентнинг “Пaхтaкор” футбол клуби муддaтидaн aввaл Ўзбекистон Олий лигаси чемпионигa aйлaнди. Бу “шерлар”нинг миллий биринчиликдаги 10-чемпионлигидир.\n29 октябрь куни “Бухоро” клубигa қaрши ўтгaн учрaшувдa тошкентликлaр 4:0 ҳисобидa ғaлaбa қозониб, миллий чемпионaтдaги очколaри сонини 66тaгa еткaзди.\nПойтaхтнинг янa бир клуби – “Локомотив” 60 очко билaн чемпионaтдa иккинчи ўриндa бормоқдa.\nЎзбекистон чемпионaти икки турдaн сўнг ўз якунигa етaди.\nСўнгги пaйтдa Ўзбекистон Олий лигaсидa келишилгaн ўйинлaр ўтказилаётгани ҳaқидaги aйбловлaр тез-тез янгрaмоқдa.\nЖорий йилнинг 22 августида ўтган ва 4:3 ҳисобидa якунлaнгaн "Металлург" - "Бухоро" ўйини Европа таҳлил компанияси томонидан келишилган деб топилган.\nСентябрь ойидa Ўзбекистон футбол муҳлислaри орaсидa мaшҳур бўлгaн Stadion.uz вебсaйти ўзбек футболидaги келишилгaн ўйинлaргa нибстaн бойкот эълон қилгaнди.


Пайғамбар башардир — XUTBA.UZ\n01 01 2019 - 10:09 / - Мақола\nПайғамбар алайҳиссаломлар Аллоҳ таолонинг танланган, сараланган элчилари бўлиш билан бирга оддий башар фарзанди ҳамдирлар. Бу ҳақиқат гарчи баъзи бир нобакорларда турли фикрлар туғдирган бўлса ҳам, улкан илоҳий ҳикматга молик нарсадир.\nАллоҳ таоло «Исро» сурасида бу масалани куйидагича муолажа килади:\n«Одамларга ҳидоят келган пайтда иймон келтиришларидан ман қилган нарса, фақат, Аллоҳ башардан Пайғамбар юборадими, дейишлари бўлди» (94-оят).\nОдамлардаги бу нотўғри тасаввур «Одам боласи» Аллоҳ таоло хузурида нақадар олий мартабада эканини тушуниб етмасликларидан келиб чиққандир.\nАллоҳ фаришта ва бошқа махлуқотлардан кўра одамни азизу мукаррам қилиб қўйганини баъзи одамларнинг ўзлари англаб етмас эдилар. Агар одам Аллоҳнинг йўлида юриб, буюрган ишларини қилиб, қайтарганларидан қайтса, фариштадан афзал бўлишини улар идрок этмас эдилар.\nУлар одам боласи ичидан энг пок ва содиқлари танлаб олиниб Пайғамбар қилиниши барча инсоният учун шон-шараф эканини тушунмас эдилар.\nУлар одам боласи билан фаришталарнинг хусусиятларини фарқ эта олмасдан, Аллоҳ башардан Пайғамбар юборадими, деб ажабланишарди. Ҳамда ўзларига ўхшаган башарга эргашишдан бош тортиб, иймондан юз ўгирардилар.\nАллоҳ таоло Пайғамбар алайҳиссаломга уларнинг бу гапларига жавоб беришни ўргатиб дейдики:\n«Сен: «Агар ер юзида фаришталар хотиржам юрганларида, уларга осмондан фаришта Пайғамбар туширган бўлар эдик», деб айт» (Исро: 95).\nАллоҳ барча махлуқотларни яратган зот сифатида уларга қандай нарса мос келишини Ўзи яхши билади. Аллоҳ одамларни яратган зот сифатида уларга кимни Пайғамбар қилиб юборишни яхши билади. Ер юзида хотиржам яшаб юрганлар одамлар бўлгани учун, уларга одамларни Пайғамбар килди. Агар ер юзида хотиржам яшаб юрганлар фаришталар бўлганида, уларга осмондан фаришта Пайғамбар туширган бўлар эди.\nПайғамбар Аллоҳнинг элчиси бўлиши билан бирга, Унинг амр ва наҳийларини ўз тимсолида акслантириб, шариат ҳукмларига амал қилишда ўрнак бўладиган биринчи шахс ҳамдир. Агар одамларга фаришта Пайғамбар килиб юборилса ва у шариат ҳукмларига амал қилиб кўрсатса, Пайғамбар оддий одамдан бўлмаслиги керак-да, деган нобакорлар биринчи бўлиб:\n«Бу Пайғамбар — фаришта, шунинг учун шариат ҳукмларига осон амал қилади, биз оддий башармиз, унинг қилганини қила олмаймиз», деган бўлар эдилар. Пайғамбар оддий башардан чиқарилса, улар бундай даъвони қила олмайдилар.


Цивилизация шахдам қадамлар билан олға силжимоқда. Ўтган асрнинг 60-80-йилларида фантастик фильмларда намойиш этилган кўп буюмлар тез орада кундалик ҳаётимизнинг ажралмас қисмига айланади. Бироқ бари у қадар осон эмас. Ҳеч қачон пайдо бўлмайдиган технологиялар ҳақида ҳикоя қиламиз.\nАлбатта, фотонлар телепортацияси содир бўлди. Бироқ одам билан бундай бўлиши тасаввурга сиғмайди. Бу телепортация тамойили билан боғлиқ. Одамни бошқа вақтга жойлаштириш учун уни бир неча қисмларга ажратиб, нусха олиш керак. Ана ўшанда сиз эмас, сизнинг нусхангиз жойланади. Аслини эса йўқотиш керак бўлади. Бундан ташқари, жараён жуда мураккаб. Чунки агар телеоператор битта молекулага адашиб нотўғри йиғса, нима содир бўлиши, нусхангиз сизнинг ўзингиз бўлиш бўлмаслиги номаълум.\nФото: Warner Bros. & Dreamworks Pictures\nБу энг машҳур фантастик технологиялардан бири бўлса керак. Бироқ яна камида миллион йилдан кейин ҳам бу технологиядан фойдаланиш имконияти бўлмаса керак. Гап шундаки, бу каби вақтлараро саёҳат учун қора нуқта ва юлдуз энергияси зарур бўлади.\nФикрларни ўқий олиш\nБу ердаги муҳим жиҳат: одам мияси жуда мураккаб. Албатта, технологиялар образ ва туйғуларни ўқий олади. Бироқ фикрларимиз мия бўйлаб жуда “тартибсиз” жойлашган. Айнан шунинг учун ҳам бу технология имконсиз: у мия анатомиясига зид.\nДоимий двигатель – ишни қувват сарфламасдан бажариб, барини иссиқликка айлантиради. Бу термодинамиканинг биринчи ва иккинчи қоидасига зид бўлган буюм. Энергия ҳеч нарсадан пайдо бўлмайди. Бундан ташқари, борлиқда энтропия доимо ўсиб боради. Шунинг учун физика нуқтаи-назаридан доимий двигателнинг мавжуд бўлиши имконсиз.\nИлм-фан нуқтаи имконисиз бўлган қандай технологияларни биласиз?


Б – Хотинга инсоф қилиш\nМасалан, хотиннинг ҳаққини билиш, ота-онасидан эшитган ҳамма нарсани қабул қилавермаслик, балки айтилган нарсани текшириш ва хотини ҳақида чиройли гумонда бўлиш.\nВ – Ўртани яхшилаш учун йўллар ўйлаб топиш\nМасалан, хотинига ота-онамга ҳадя беринг деб тайинлайди ёки унга ота-онасига, хусусан онасига тақдим этиши учун совғалар харид қилиб беради. Бу каби ишлар қалбларни юмшатиб, гина-кудуратларни кетказади ҳамда муҳаббатга сабаб бўлиб, қалбдан ёмон гумонларни қувади.\nГ – Хотин билан келишиш\nМасалан, эр хотинига: "Мен, ота-онамдан ажралмас бир парчаман. Мен ҳар қанча ҳиссиётим сусайса ҳам, барибир, ота-онамга оқлик қилмайман ва уларга нисбатан қилинган ҳар қандай камситишни кўтара олмайман. Сизнинг ота-онамга бўлган сабрингиз ва эътиборингиз қанчалик кучайиб борса, менинг ҳам сизга бўлган муҳаббатим шунчалик ортиб боради"- дейди.\nШунингдек унга яқин кунларда у ҳам она бўлиши ва эрнинг ота онаси билан бўлиб ўтганга ўхшаш ҳолат у билан ҳам содир бўлиб қолиши, агар шундай бўлса уни нима нарса рози қилишини эслатиши керак. Бундан ташқари жанжал ғазаб ва шиддатни кучайтириши, мулойимлик кимда бўлса зийнат экани, кимда бўлмаса у ёмон бўлишини эслатиши ва бунда бошқа нарсаларни мисол ўлароқ келтириши керак.\nИккинчи: келиннинг рўли\nКелин бу мавзуда катта рўл ўйнаши мумкин. У эрини қизғанмаслиги, унинг қариндошларини ҳурмат қилиши, унинг ота-онасини, хусусан онасини кўпроқ иззат қилиши мумкин. Буларнинг ҳаммаси эрига қилган ҳурмат ва яхшиликдан ўзга нарса эмас.\nШунингдек бу ишларда эрига бўлган муносабатни яхшилаш ва қувватлаш ҳамда ўртада пайдо бўлиши мумкин бўлган фитна оловини сўндириш ҳам бордир.


Тўрақўрғон ИЭС энергоблоклари авариявий тўхтади – Газета.uz\n20 ноябр 2020, 22:02 Жамият\nНаманган вилоятидаги Тўрақўрғон иссиқлик электр станциясида иккита энергоблок авариявий тўхтади. Бу ҳақда Энергетика вазирлиги матбуот хизмати хабар қилди.\nҚайд этилишича, 20 ноябрь куни соат 15−51да Тўрақўрғон ИЭСнинг 2 та энергоблоки авариявий тўхтади. Бунинг натижасида мазкур станция орқали энерготизимга етказиб берилаётган қувват 600 МВтга камайди.\nУшбу қувват етишмовчилигини қоплаш учун Тахиатош ИЭСда қуввати 280 МВт бўлган 1-энергоблок соат 16−30да ишга туширилди. Ҳозирда 30 МВт қувватда ишламоқда. Соат 22−00га қадар 200 МВт қувватга чиқарилади.\nТолимаржон ИЭСда қуввати 450 МВт бўлган 2-энергоблокнинг газ турбинаси соат 16−11 да ишга туширилди. Ҳозирда 300 МВт тўлиқ қувватда ишламоқда, дея қайд этди вазирлик.\nҲозирда Тўрақўрғон ИЭСда музлаган ҳимоя датчикларини созлаш ишлари бажарилиб, 2-энергоблок соат 17−50 да тизимга уланди. Айни пайтда 150 МВт қувват бермоқда. Бугун соат 19−00 га қадар қуввати 250 МВтга чиқарилади. 1-энергоблок бугун соат 19−30 гача ишга туширилиб, тизимга 200 МВт қувват беради. Натижада бугун соат 21−00 га қадар ушбу энергоблокларда 700 МВт қувватга етади.\nШунингдек, электр таъминотидаги узилиш сабабли Зирабулоқ компрессор станциясида бугун соат 15−45 да 4 та ва 15−55 да Ғаллаорол компрессор станциясида 4 та газ ҳайдаш агрегатларининг вақтинча тўхташи рўй берди. Соат 16−35 га қадар электр таъминоти тикланиб, компрессор станциялари штат режимда ишлашга ўтди.